SERMON JAMITA TU MINGGU ADVENT-3, 15 DESEMBER 2013\n1 Marlas ni roha ma halongonan dohot tano bangkalbangkal,\nmarolopolop ma halongonan\njala marbunga songon bunga mawar.\n2 Marbunga situtu ma i jala marolopolop,\nmarolopolop mardongan suraksurak dohot parendeon.\nHamuliaon ni Libanon dibasabasahon tusi,\nhinauli ni Karmel dohot Saron.\nIdaonnasida ma hamuliaon ni Jahowa,\nhatongamon ni Debatanta.\n3 Pargogoi hamu ma angka tangan na daukdauk,\njala patogu angka dugul ni pat na telluktelluk.\n4 Dok ma tu angka parroha na tahuton,\n“Pir ma tondimuna, unang hamu mabiar!\nIda ma, naeng ro do Debatamuna mardongan partubolon,\nnaeng ro mardongan pamaloson,\nnaeng ro do Ibana paluahon hamu.”\n5 BuhaonNa ma disi mata ni na mapitung,\njala ungkaponNa pinggol ni angka na nengel.\n6 Marhajingjang ma disi halak na mengkatengkat songon ursa,\njala marendei dila ni halak na ngungu,\nai marbuhalbuhal ma aek di parhorsihan,\ndohot angka sunge di halongonan.\n7 Jala tano hasang gabe ambar,\ntano bangkalbangkal gabe mata mual.\nDi inganan hapeahan ni naga\ntubu arung dohot pandan.\n8 Adong disi dalan balobung dohot sada dalan,\nna targoar Dalan Nabadia do i.\nNdang jadi mamolus sian i na ramun,\nai ampuna ni bangso ni Debata do i.\nHalak na madangadang pe manang na oto,\nndang tagamon lilu disi.\n9 Ndang adong disi singa, binatang panoro pe\nndang mardalan manang jumpang disi;\nangka na tinobus do na mardalan disi.\n10 Jadi mulak ma angka na tinobus ni Jahowa,\njala mardongan endeende ro tu Sion\nOlopolop salelenglelengna di atas ulunasida,\ndapotan halalas ni roha nasida,\nalai maporus ma arsak dohot hoihoi.\nHombar tu bilangan ni na manuriranghon, tarbagi tolu do buku Jesaya, i ma Proto Jesaya (1-39) na sian si Jesaya anak ni si Amos (1:1) na manurirangi di harajaon Juda di parholangan ni taon 747-701 SM. Na paduahon, Deutro Jesaya (40-55) na sian sada panurirang na mangula di Babel di sekitar 538 SM. Na parpudi, Trito Jesaya (56-66) na sian sada panurirang na mangula di Juda dung hamulahan sian Babel, di sekitar 520 SM. Atik pe di bagian parjolo do turpuk on, mangihuthon angka parhapistaran, sada bagian na so autentik do i di Proto Jesaya. Adong dua turpuk na songon i, i ma bindu 24-27 dohot bindu 34-35. Duansa i marrumanghon apokalipse (pangungkapon na marhahonaan tu tingki na dao dope jala na meliputi sandok portibi on) do. Na parjolo marharoroan sian sahalak panurirang na mangula di abad 5 SM, jala na paduahon sian sada panurirang na mangula di angka tingki na parjolo ni habuangan Babel (ndang Deutro Jesaya) Di pudian ni ari pe, marhitehite angka redaktur asa dipasada i tu Proto Jesaya. Di turpuk ari on, digombarhon do prospek na umbidang ni haluaon sipatupaon ni Debata di bangsoNa. Menyejajarkan sada peristiwa haluaon na jonok (sai hira na berhimpitan) tu peristiwa haluaon na asing, na dao jala na menyeluruh, gejala na somal do i di panurirangon.\nUhum ala ni dosa i, ndang mangonai holan tu jolma, alai dohot do tu na tinompa angka na asing i. Taringot tusi, didok Debata do tu si Adam uju i, “Hona torungKu ma tano on ala ho.” (1 Mus.3:17) Sintong do i, di na hona uhum halak Juda, tarbuang nasida tu Babel, hona toru do nang tano i. Ndang adong be na mangula jala mangaramoti, gabe tarulang ma i, martubuan angka duriduri dohot duhutduhut na marsuga; angka hau na so hasea, na so marguna dohot na parohon mara. Marroan ma dohot angka binatang panoro, antuasu, singa dohot naga (ay.7) laho maringanan dohot margulasai disi. Sibolis pe, dohot ma ro tusi martalingkasi. Alai sabalikna, molo mulak muse roha ni Debata tu bangsoNa jala dipalua nasida, marhinorhon do i dohot tu tano i. Songon i ma dibagabagahon dison, molo dipalua Debata muse bangso i, diboan nasida mulak tu tano na pinarbagabaga i, paulahonNa do nang haulion dohot hamuliaon ni tano i. Taringot tusi didok, “Hamuliaon ni Libanon dibasabasahon tusi, hinauli Karmel dohot Saron.” Tarbarita do Libanon ala ni hau ares na godang tubu disi, hau angka na timbo, na tigor, na togu jala na uli. Karmel, i ma sada tano na hornop di Israel, inganan partanian na mansai denggan, jala Saron i ma sada rura na tarbarita ala ni bunga mawar na godang tubu disi. Na nidokna disi, ulaon jala ramotan ni angka na mulak i ma muse tano i, suananna angka hau na denggan, tanaman pangan dohot bunga angka na uli. Luhutna i, di sada sisi gombaran ni hamuliaon dohot haulion ni tano i do i, jala di sisi na asing gombaran ni las ni roha dohot parolopoloponna laho mamuji dohot pasangaphon Debata; dung i, di bagasan saluhutna i gabe idaon ni angka na malua i ma muse hamuliaon dohot hatongamon ni Debata Jahowa.\nNa gabe apoapo dohot apulapul sipargogo ma i tu halak Juda na tarbuang di tano Babel i. Gale jala mabiar do nasida di habuangan i. Nian, anggo di pamerengan parduru, ‘sonang’ do nasida disi, ai bebas do nasida mangula dohot mansari, pajongjonghon dohot mangingani jabu, pangolihon anak dohot pamulihon boru, songon i dohot na marugamo. Holan sasangombas do masa hambatan, isara di peresmian ni ganaganaan na pinauli ni si Nebukadnesar (Dan.3) Songon i pe i, gale do panghilalaan ni bangso i, marsak do roha jala marosak tondinasida. Nunga hea nasida timbul, bangso na berpengaruh jala disegani di Asia Barat Daya. Alai nuaeng ndang adong be perannasida di panggung peristiwa sejarah dohot di percaturan politik antar bangsa. Ala ni i, daukdauk ma tangannasida jala telluktelluk dugul ni patna, mabiar jala tahutan taringot tu ari pangapudianannasida. Lobi sian i tahe, songon naung mate nama nasida dihilala, hira holiholi na mahiang jala na marserahan (Hes.37) Mardomu tusi, disosohon panurirang i ma dison asa masiapulan nasida jala masipatoguan, mandok, “Pir ma tondimuna, unang hamu mabiar!” Aha alasan so mabiar dohot papir tondi? I ma haroro ni Tuhan Jahowa. Hombar tu panurirangon ni si Jeremia, ebatan ni Debata do nasida tu habuangan i (Jer.29:10) SangkapNa, parjolo laho martubol tu Babel. Di sada sisi, ulaula ni Debata do Babel laho manguhumi bangsoNa, Israel na tangkang i. Alai di sisi na asing, musu ni Tuhan i do nasida, alo na mangambati sangkap hatuaonNa na taringot tu bangsoNa. Di na patulushon ulaonna na songon ulaula di tangan ni Tuhan i pe godang do pambahennasida na sala manang na masalpuhu. Siala saluhutna i ndang lias nasida sian uhum. Hombar tusi, ro ma Debata laho martubol dohot mamalos (Jer.25:12 duu) Na paduahon, paluahon bangsoNa, Israel. Partubolon tu Babel, gabe haluaon do tu Israel. Hombar tusi, dipaihut do tu lumbalumba partbolon i bagabaga taringot tu haluaon na mandok, “… ro do Ibana tongon paluahon hamu.” Porsea disi, boi do pir tondinasida, malua sian biar dohot hatahuton. Laos marhite i ma nasida masiapulan jala masitungkolan sama nasida. Marpardomuan tusi ma dijouhon, “Pargogoi hamu ma angka tangan na daukdauk, jala patogu angka dugul ni pat na telluktelluk!”\nTaringot tu haluaon i, digombarhon do mamungka sian ay.5. Paradeon ni Debata do i marhitehite na patupahon restorasi kemanusiaan, pardagingon dohot partondion. Di rumang pardagingon didok, “BuhaonNa ma disi mata ni na mapitung, jala ungkaponNa pinggol ni angka na nengel. Marhajingjang ma disi halak na mengkatengkat songon ursa,\njala marendei dila ni halak na ngungu.” Sahit dohot tihas jotjot do i mambahen jolma agoan lapatan dohot harga diri. Marhite tindakan penyembuhanNa, paulahon ni Debata do lapatan dohot harga diri ni angka na marsahit dohot na martihas di tongatonga ni bangsoNa na tarbuang i, paulahonNa tu eksistensi ni kemanusianna na utuh asa sandok diri tu haluaon sipatupaonNa. Taringot tu restorasi di rumang ni partondion, tersimpul do i di pandohan, “Ndang jadi mamolus sian i na ramun.” Ala ni dosana do tarbuang bangso i. Saleleng hot nasida di hadosaonna, ndang tarhalomohon Debata dope paluahon nasida, alai ingkon adong do jolo hamubaon (pat.Jes.40:3-4) Tu sangkap i, mangula do Ibana paimbaruhon rohanasida. Tutu, jumpang do na songon i. Rupani, ndang sai mamintori diri be nasida, alai ditanda do dosana. Sadalan tusi, diokui do na tigor do Debata jala na sintong do panguhumonNa. (Buku Ende Andung ni Panurirang Jeremia ma sada parbue ni panandaon i) Marusaho do nasida muse mangalului Debata. Dipajongjong do angka bagas parpunguan inganannasida patupahon parsombaon dohot panangihonon di hata ni Debata. (I ma parmulaan ni ruhut sinagoge) Marhite restorasi i, nunga rade be bangso i tu haluaon. Debata sandiri do na patupahon i. Sian kemungkinan ni hajolmaon, nunga tung na maol di bangso i haruar sian Babel. Metmet do nasida jala gale, balga do ia Babel jala gogo. Sian segi geografis pe, tong do maol. Mansai dao do tano Kanaan i, disirang sian Babel marhite parhorsihan dohot halongonan inganan ni singa dohot binatang panoro. Sandok, inganan na so tarbolus do i. Songon i pe, ndang gabe ambatambat i di Debata laho paluahon nasida. Di pangondingionNa, horas do nasida mamolus i. Taringot tusi didok, “Ai marbuhalbuhal ma aek di parhorsihan, dohot angka sunge di halongonan. Jala tano hasang gabe ambar, tano bangkalbangkal gabe mata mual.” Na nidokna disi, atasan ni Debata do masalah alam, paradeonNa aek inumon songon na binahenNa di pardalanan sian Misir uju i. Dung i, “Di inganan hapeahan ni naga (deba teks mandok, antuasu) tubu arung dohot pandan. Arung dohot pandan i (suansuanan umumna), panumpak situtu do i tu keteduhan. Na marlapatan ma i, ondingan ni Debata do nasida, lehononNa halambohon asa malua nasida sian hamohopon ni ari. Sudena i dipasingkop dope marhite na padirihon dalan tu haluaon. Taringot tusi, didok, “Adong disi dalan balobung dohot sada dalan, na targoar Dalan Nabadia do i.” [Dua dalan i, sada margoar dalan balobung (Hb.macluwl, highway), na sada nari dalan (Johansen mandok, dalan na bolon; Hb.derek, way). Maol do paasinghon na dua i. Alai adong do na mamingkir, dalan balobung i ma na dipangke tu angka mobilitas khusus, isara gerakan tentara, sedang dalan lebih bersifat umum] Nang pe parhorsihan, ala Debata manontuhon, gabe songon dalan balobung do inganan i di bangso na malua i. Lobi tahe, digoar do i dalan na badia, na dipapulik manang na dikhusushon tu haluaon, ai angka na pinarbadiaan ni Debata na badia i do na mardalan disi. Ndang adong sihabiaran disi manang pangambat, ai so adong singa manang binatang panoro jumpang disi. Angka halak na ramun manang parjahat na mangaliluhon pe ndang dipaloas mamolus sian i. Ala ni i, angka halak na madangadang (pengembara) dohot angka na oto pe ndang tagamon lilu disi. Dung i, mulak ma bangso na pinalua i tu Sion. Di mulana, goar ni sada sian angka dolok haojahan ni Jerusalem do i. Alai na gabe dipangke do i muse manggoari sandok huta i dalam konteks hajongjonganna songon pusat ni parugamoon. Marendeende nasida di dalan i. Sahat disi, ndang mansohot be las ni roha i, alai torus do nasida marolopolop jala mariaia, alai maporus ma anggo arsak dohot hoihoi. Marhite hasasahat dohot parmianonnasida di Sion, singkop ma restorasi ni bangso i. Mulak nasida tu hajongjonganna songon bangso ni Debata. Huta Jerusalem pe songon i, dipasuang gabe huta na badia, inganan parminanan ni Goar ni Debata.\nManang na sadia leleng andorang so taon 538 SM, lam surut do huaso ni Babel. Dung i, topet di taon i, ditaluhon si Kores (Cirus), raja sian Parsi ma nasida. Sian sudut sejarah, ndang adong na imbaru disi. Pangalaho na somal do i marmullop lonong angka harajaon, pasingki pasorin na manghuasoi dohot na hinuasoan. Alai di pamerengan ni Bibel, uhum partubolon ni Debata do i na masa tu Babel. Laos di taon i, diparuar si Kores do sada dekrit harajaon na paloashon sude bangso na binuanghon ni si Nebukadnesar mulak tu tanona be. Nang on, sian sudut pandang ni sejarah pangalaho na somal do. Paasingasing do politik ni angka bangso. Molo Babel di toru ni si Nebukadnesar naeng ‘mambabelhon’ sude bangso naung tinaluhonna, anggo Parsi di toru ni si Kores dipaloas do nasida berkembang di bagasan identitas parbangsoonna be. Alai di panatapan ni Buku Nabadia i, ulaon haluaon ni Debata do i. Ibana do na mamillit si Kores gabe ulaula di tnganNa laho paluahon bangsoNa. Hombar tu dekrit i, mulak ma tutu Juda jala dibangun nasida ma muse Jerusalem dohot joro i, dipasuang gabe pusat ni parugamoon. Diringkoti bangso na pinalua i do haimbaruon ni parugamoon dohot kemurnian ni patik. Mardomu tusi ndang dijangkon nasida be halak Samaria (naung godang binongotan unsur-unsur sileban) tu komunitas parugamoonnasida. Nang pe songon i, anggo hasonangan i ndang jumpang dope. Tong dope nasida marungkil jala marhoihoi. Antong, sadihari do hagogok ni bagabaga on? Songon na nidok di patujolo, apokalipse do panurirangon on. Hombar tusi, panggohionna ingkon na berengon do i tu tingki na dumao, tu tingki parpudi. Nunga ro tingki i, ro di bagasan Jesus Kristus naung tuat tu portibi on. Di na ro jala mangula Ibana di portibi on, dipamalum do angka sahit dohot tihas; dibuha do mata ni halak na mapitung, marbinege dibahen angka na nengel, dipamalum na pangpang jala dibuha pamangan ni na ngungu. Marhite i diondolhon do paboa, nunga songgop tingki haluaon i. Alai patujolona dope i, muse pe anggo hasisingkopna, di haroroNa na parpudi, na niihuthon ni tingki na so ra mansohot be. Disi ma masa hasonangan dohot parolopolopon sisaleleng ni lelengna.\nPatolu minggu on ma dung na bongot hita tu Advent. Marhite jamita on, dipaulak do muse rohanta tu lapatan asali ni Advent i, i ma haroro manang kedatangan (coming) Haroro ni Debata do na nidokna disi. Taringot tu haroroNa i, di ay.4 ni turpuk na tabege nangkin, sampe tolu hali i diulahi. Bagabaga sidua hali saut do i. Nunga digohi i na jolo, di na ro Ibana paluahon halak Israel sian habuangan Babel; dung i, digohi dope i muse di na ro Debata di bagasan AnakNa, Jesus Kristus laho palua hajolmaon songon na tatagam di Advent on jala naeng pestahononta di Natal na naeng ro. Ragam do aspek ni haluaon i. Deba sian i ma na naeng pamanatonta sian jamita di hita ari on.\nNa marsaringar do jamita on sian sahalak panurirang na mangula di tongatonga ni halak Juda di angka taon na parjolo ni habuangan Babel. Uhum ni Debata do habuangan i, jala jorbut do pangonaina; ndang holan tu jolma, dohot do tu na tinompa angka na asing i. Ala naung tarbuang antong bangso i, ndang adong be na mangula dohot na manjaga tanonasida. Gabe tarulang ma i, martubuan angka duriduri dohot duhutduhut na marsuga; angka hau na so hasea jala na so marguna. Marroan ma huhut tusi angka binatang panoro, laho maringanan dohot margulasai. Sibolis pe, dohot ma ro tusi martalingkasi. Alai molo mulak muse roha ni Debata tu bangsoNa i jala dipalua nasida, manghorhon na uli do i dohot tu tano i. Songon i ma digombarhon dison, molo dipalua Debata bangso i, diboan nasida mulak tu tano na bagabaga i, ramotan jala ulaon nasida ma muse tano i, suanonna hau ares, tanaman pangan dohot bungabunga, gabe mulak ma muse hamuliaon dohot haulionna. Marhitehite suansuanan dohot hinaulina i, gabe songon na marolopolop tano i, marlas ni roha jala mariaia mamujimuji Debata. Gabe jamita do i tu bangso i, gabe lam patar diida nasida hamuliaon ni Debata naung paluahon nasida i.\nSongon i, haluaon na di bagasan Kristus na ro i, na marhahonaan do i dohot tu na tinompa angka na asing. Ninna roha, aspek na rada terlupakan do i di Advent dohot di Natal ni hita halak Kristen. Ndang holan di Advent dohot Natal tahe, hira di sude konteks dohot tingki do. Di deba inganan rupani godang do maremare, tusam, sampinur manang anturmangan na ditabai bahen gabagaba di tingki Natal, alai ndang sai dibarengi dohot upaya pelestarian. Ndang masalpuhu ia nidok, godang do sian hurianta angka na di kota na tarrajum tu konsumen na sangat rakus melahap kertas. Ganup minggu do i mencetak Acara Minggu dohot Warta Jemaat. Tamba dope amplop persembahan. Molo di Natal, ingkon na lux. Jala sude i, hanya untuk sekali pakai. Ndang sai tasadari, laho manggohi saluhutna i ingkon dirabas do angka tombak. Di buku ni G Schwab na marjudul Dance with the Devil didok, holan laho menerbithon sada edisi Minggu Koran New York Times, ingkon dirabas do tombak 150 are bidangna. Sada koran dope i. Sadia bidang nari ma muse na ingkon dirabas laho manggohi kebutuhan ni marriburibu koran di sandok portibi on? So sundat dope majalah, buku, tissu, kertas toilet dohot angka na asing? Nunga dipalua Kristus i hita, alai ndang ditait dope tu ginjang; buat sementara dipaian dope di portibi on. Dihalomohon rohaNa do hita mangingani portibi na denggan, alam na teduh dohot lingkungan na dame, ai maol do bayanghononta na boi hita marsonangsonang menikmati haluaonnta i molo lam sega do portibi on; molo lam habis rupani tombak, lam tercemar tano, aek dohot udara jala masa pemanasan global. Songon Sipalua portibi on, mangula do Kristus i nang taringot tusi jala dihalomohon rohaNa do padohothon hita disi. Ala ni i, songon halak angka naung pinalua, na tarjou do hita laho mangaradoti hatigoran, hadameon dohot keutuhan ni sandok na tinompa (justice, peace and integrity of creation) Tarbahen panumpak do i tu haluaonta, ai marhitehite angka i boi do lam patar di hita hasangapon dohot hatimbulon ni Debatanta.\nDi habuangan i, gale do roha ni bangso i, magopu roha dohot tondina. Mabiar do nasida jala tahutan. Lobi sian i tahe, songon na mate nama nasida di rohana, suman tu holiholi naung mahiang jala na marserahan, ndang adong be sihirimon. Alai na lupa do nasida, andorang so habuangan nunga marbagabaga hian Debata mandok na topotonNa do nasida tusi. Tubolhonon jala baloshononNa ma hajahaton ni Babel, jala paluaonNa nasida. I do na niulahan ni panuriang i dison, didok, “Ida ma, naeng ro do Debatamuna mardongan partubolon, naeng ro mardongan pamaloson, naeng ro do Ibana paluahon hamu.” Porsea jala marhahirimon disi, tarbahen pir ma tondinasida, margogo tanganna, togu dugul ni patna jala dao ma biar dohot hatahutonna.\nSuman tusi, biar do na mewarnai ngolunta di tano on. Godang do tutu sihabiaran, jala sai martambatamba do i sian tingki tu tingki. Mabiar do hita marnida angka na jahat dohot hajahaton na lam martimburak, mabiar marnida pangalaho dohot angka na masa na so marhatontuan, mabiar mangadopi perkembangan ni ekonomi na hurang menjanjikan dohot masa depan na so pasti, mabiar marnida akibat ni korupsi na lam so terkendali. Boasa mabiar? Parjolo sahali, ala mardosa do hita. Di hadosaonta i ndang porsea be hita di Debata dohot di panarihonNa. Sai hira na saguru di hita sambing do ngolu dohot haluaonta. Di na so tardungdung jala ndang tarpatuk hita saluhutna i, lam mabiar ma hita, gale huhut rohanta, daukdauk tanganta jala telluktelluk dugul ni patta. Nuaeng, jamita on manjouhon tu hita, “Ida ma, naeng ro do Debatamuna mardongan partubolon, naeng ro mardongan pamaloson, naeng ro do Ibana paluahon hamu.” Di bagasan Jesus Kristus naung ro songon na tatagam di Advent on jala na naeng ingoton huhut pestahononta di Natal na ro on, nunga ro Ibana tutu manopot hita. Maringanan Ibana di tongatonganta (Joh.1:14a) gabe Immanuel (Mat.1:23) Di toru ni uhum dohot pamalosonNa do angka parjahat. Ala ni i, Advent dohot Natal, ndang boi sepi sian joujou tu hamubaon ni roha dohot lumbalumba uhum. Porsea di Ibana naung ro i, malua do hita sian saluhut na pabiarhon roha dohot na pagalehon hita, tarmasuk sian angka holso di na managam dohot mangadopi Natal.\nBahen hasasaut ni haluaon i, dibagabagahon do di jamita on na pamalumon ni Debata do angka sahit dohot tihas ni bangso i, jala paimbaruonNa roha dohot tondinasida. Dung i, padirionNa sada dalan di halongonan, sada dalan haluaon na targoar na badia. PadaoonNa do sian i binatang panoro dohot halak na ramun; atasanNa angka mara sian alam, pasingkoponNa kenyamanan dohot keteduhan, jala sarihononNa aek songon unsur mutlak ni hangoluan. Di toru ni panogunoguon dohot pangondingionNa selamat do bangso i mamolus halongonan i, horas sahat tu tano Kanaan. Sintong do i, di taon 538 SM dipatulus Debata do bagabaga i. Marhite tangan ni Raja Kores dipalua do nasida, diboan mulak jala dipatolhas tu Sion, tu tujuan dohot inganan haluaon i. Marhite i, mulak ma hajongjongannasida songon bangso ni Debata, jala huta Jerusalem mulak songon pusat ni parugamoon, huta na badia, inganan parsaoran tu Debata. Nang pe songon i, anggo hasonangan i ndang singkop dope didai nasida. Tong dope nasida marungkil, terjajah di toru ni Parsi; marsak dope nasida jala marhoi. Olo, ndang dinikmati nasida dope i sasingkopsingkopna, ai bagabaga na marhahonaan tu tingki na dao dope i, tu tingki ni Kristus Sipalua jolma saluhutna.\nNunga ro be Kristus i. Tongon do, di haroroNa i, dipamalum do angka sahit dohot tihas (pat.turpuk sijahaon, Mat.11:2-6) jala disesa do angka dosa. Partanda na tangkas do i paboa di bagasan Ibana nunga songgop tingki haluaon i. Di bagasan Ibana masa do restorasi ni kemanusiaan di bagasan lapatan na sasintongna, i ma pemulihan ni eksistensi ni hajolmaonna na hombar tu sangkap panompaonna. Laos songon i nang tu tujuan ni ngoluna, i ma parsaoran dohot Debata. Luhutna i dipatupa marhite ulaon panobusionNa di silang i. Di bagasan ni i, adong do tanggungjawabta. Songon angka na pinalua jala na pinaimbaru, taradoti ma tongtong haimbaruonta i; taantusi jala tahayati lapatan dohot tujuan ni ngolunta. Laos tanggungjawabta do na mamaritahon haluaon i tu halak angka na agoan harga diri ala ni sahitna, ala ni tihas manang ala ni hagaleonna, angka na so umboto lapatan dohot tujuan ni ngoluna, dohot angka na so mangantusi di lapatan ni haluaon, isara na mamangke Natal holan laho manggohi hinaringkot ni pardagingonna. Di postinganna di facebook diholsohon sada halak do pengamatanna tu hasomalannasida na samarga di sada kota. Ganup taon do nasida ninna marnatal. Sekotamadya jolo, dung i sasasektor. Ndang holan i, adong dope natal khusus ni arisan, lansia dohot naposobulung. “Gabe gait do,” ninna ibana, “ndang be marningot ‘tubu Tuhanta Jesus,’ alai holan na mangan do sude pesta i, jadi umpas do molo didok … ‘tu butuhanta Jesus.’” Nda godang do tutu na songon i? Marroan tu pesta Natal ndang na mangalului Jesus, asa mangan do. Songon i torop do na martihas na ro tu pesta Natal ndang na laho marpesta manjangkon dohot manghalashon hatutubu ni Jesus, alai holan na naeng mangidoido do. Diendehon ende Natal huhut ditarehon tungkusanna. Sipata, tubu do roha mandok, “Ai Kristen do halak on ulaning, manang na parugamo na asing do na memanfaatkan ende Kristen demi hepeng?” Molo tung Kristen pe, dia ma uba ni i sian tukang parkir manang angka penjual minuman na jelas-jelas parugamo na asing na ro tu parpestaan i demi uang? Tu angka na songon i, marlaku do hata ni Apostel Paulus, “Anggo holan di tano on hita mangkirim di Kristus i, jolma na dumangol do hita sian saluhutna.” (1 Kor.15:19) Advent dohot Natal ndang marujung i di tano on, alai na marudut do tu ari sogot, tu haroro ni Tuhanta Jesus Kristus paduahalihon na niihuthon ni hangoluan dohot halalas ni roha na so mansohot be saleleng ni lelengna. I do na gumodang sihirimon jala sihangoluhononta di Natal dohot di Advent on.\nDiposting oleh Pdt.MV Simanjuntak di 16.55 1 komentar\nJamita Minggu Advent-1\nJAMITA MINGGU ADVENT – I, 1 DESEMBER 2013\n1 On do hata na niida ni si Jesaya, anak ni si Amos taringot tu Juda dohot Jerusalem. 2 “Masa do sogot, di ujung ni angka ari: Hot disi dipaojak dolok ni bagas ni Jahowa di punsu ni angka dolok, jala huminsat sian angka robean, jadi marrongoman ma tusi sude angka parbegu. 3 Jala torop angka bangso mandapothon tusi angka na mandok, ‘Beta hita tanangkohi ma dolok ni Jahowa, tu bagas ni Debata ni si Jakob, asa diajarhon tu hita angka dalanNa, jala mardalani hita di angka lapangNa.’ Ai marharoroan sian Sion do sogot patik i, jala sian Jerusalem hata ni Jahowa. 4 Jadi manguhum ma Ibana di tongatonga ni angka parbegu, jala toruanNa torop angka bangso. Jadi patopahonon nasida ma podangnasida bahen gigi, jala hujurnasida bahen angka sasabi; ndang be sintahon ni bangso dompak bangso podang i jala ndang be guruhononnasida parmusuon. 5 Beta hamu, ale pinompar ni si Jakob! Mardalani ma hita di hatiuron ni Jahowa!”\nSian asi ni roha ni Debata, di ari on sahat hita tu Taon Parhuriaon Naimbaru. Na laos bertepatan do i tu Advent manang Adventus, na marlapatan haroro (=kedatangan/ coming) Di khasanah perbahasaan ni huria, khusus do pamangkeon ni hata i tu haroro ni Debata manopot bangsoNa. Lebih khusus dope, tu haroro dohot panopotonNa di bagasan AnakNa, Jesus Kristus. Na marhahonaan do Advent i tu na dua haroro ni Kristus i, i ma haroroNa na parjolo dohot na paduahon. Laos sadalan tusi ma relevansina tu parngoluon ni huria, na marhahonaan do i parningotan di Kristus naung ro mahitehite hatutubuNa na secara khusus diingot jala dipestahon di Natal; dung i tu panghirimon dohot panagamon di Ibana na naeng ro dope di ari na parpudi. Alai marhua do Kristus i ro? Taringot tusi, ndang tarjabarhon i di bagasan sada manang dua pandohan sambing. Buku Nabadia i sandiri, ragam do pandokna taringot tusi. Deba sian i jumpang do di turpuk di hita ari on jala i ma na naeng pamanatonta sian jamita on.\nNa mangula do si Jesaya di tano Juda di sada partingkian na mansai maol. Lam tu timbulna do Asur di purba, jala sai manosak tu pastima. Mareak ujung ni abad 8 SM, dirampas do godangan tano Juda, disegai na deba, jala dihubu ia huta Jerusalem. Sega ma parngoluon ni huta i, ai ndang boi be jolma mansari gabe macet sude pranata perekono-mian. Marhinorhon ma i tu ngolu partondion dohot tu hajongjongan ni joro i, ai hurang ma gogo ni jolma mangalehon pelean jala tarsabat angka na ro laho marsomba tu joro i. Gabe hira na tarulang ma joro i, surut dohot hamuliaonna. Alai di sada borngin di taon 701 SM, dibunu suruan ni Jahowa do 185.000 halak sian parangan ni Asur i. Marhite i malua ma Jerusalem jala manggulmit muse perekonomiannasida; mulak ma hasahalaon ni joro i, ai nunga tuk sidabuan ni halak pasahathon pelean, jala boi ro sian sude inganan laho marsomba tusi. Mansai balga do na masa i. Ala ni balgana, pola do dipatudos si Jesaya i tu pembangunan kembali ni joro i. Di na hurang marfungsi i joro i, hira naung marokso do i dihilala; alai dung marfungsi muse, hira na dipajongjong do i mangulahi di bagasan rumanga na umbalga jala na sumangap. I ma na niondolhonna di ayat 2 ni turpuk on na mandok, “Masa do sogot, di ujung ni angka ari: Hot disi dipaojak dolok ni bagas ni Jahowa di punsu ni angka dolok, jala huminsat sian angka robean.”\nHaadongon ni bagas joro i, ndang tarsirang i sian hajongjongan ni Israel songon bangso ni Debata. Bangso i do na pajongjonghon joro i, jala holan di bagasan pardo-muanna tu bangso i do adong lapatanna. Dohot hata na asing, hinaarga ni joro i, i ma di fungsina songon inganan parsombaon tu Jahowa. Tumangkas tahe, na mararga jala marlapatan do joro i ala ni parsombaon na pinatupa ni bangso ni Debata disi. Hombar tusi ma didok di ujung ni ay.2 i, dung dipaimbaru muse bagas joro i, “Marrongoman ma tusi sude angka parbegu.”\nLuhutna i, ndang marujung di tingki i sambing, alai huhut na marhahonaan do tu haroro ni Kristus songon na tinudu ni Advent on. Di bagasan Ibana, ala ni panobusion naung pinatupaNa, dipalua jala dipapungu Debata do angka na porsea sian sude bangso laho manghobashon parsombaon tu Ibana. Apala i ma na parjolo na naeng antusan jala hangoluhononta sian jamita Minggu Advent na parjolo on. Di bagasan Kristus na ro i, dipillit jala dijadihon Debata do hita gabe bangsoNa na badia, gabe Israel na Imbaru, i ma huriaNa na jinou jala pinapunguNa sian saluhut bangso laho manghobashon parsombaon di Ibana. Taringot tusi, di 1 Ptr.2:9 didok, “Alai marga na pinillit do hamu, hamalimon na raja, bangso na badia, houm na ginomgomanNa, asa tung dibaritahon hamu denggan ni harohaon ni Ibana, naung manjou hamu sian na holom tu hatiuronNa, halongangan i.” Tu sangkap i ringkot do di hita bagas joro manang gareja. Ndang na mandok na holan di bagas gareja ma hita boi patupa parsombaon tu Debata, ndang; di sude inganan do. Alai manang na boha pe, dihalomohon do inganan na khusus, na pinapulik jala pinarbadiaan bahen parsombaon tu Ibana. Ndang ingkon na balga jala na uli, ai arga ni sada joro ndang di hinauli manang hinabalgana, di fungsina do. Sabalgabalga dohot sauliuli ni gareja molo so difungsihon do i tu parsombaon songon na sapatutna, ndang adong lapatan ni i. Godang do gareja na balga jala na uli nuaeng di Eropa na so marfungsi be, gabe digadis dung i dialihfungsikan gabe museum manang objek wisata. Tong dope nian digoari i gareja, alai sian segi makna dohot fungsina na sasintongna ndang adong be lapatanna. Mardomu tusi ma sada na naeng jouhonon ni Advent on tu hita, sapala naung dipilllit Debata hita gabe bangsoNa jala dipaloas hita pajongjong gareja, tajamothon jala tapangke ma i songon na patut. Naeng lam patureonta do parsombaon na tapatupa di gareja di ganup tingki dohot di angka pestanta. Ninna roha, mansai ringkot do i parateatehononta di Advent on lumobi di Natal na ro. Ndang sai hapintoran hita dirinta, di angka tingki na parpudi on godang do sian pesta natalta na agoan ciri na sasintongna, ndang tohom be jala ndang badia, alai nunga madabu tu hariburon na menawarkan hiburan na profan. Sitangianghonon jala siurupanta do angka donganta na tarsabat dope pajongjonghon garejana, anggiat tumibu malua sian parungkilonna jala boi patupahon parsombaon dohot pesta Natal di inganan na tangkas pinapulik jala pinarbadiaan di Tuhan i.\nMulak tu turpukta ari on, songon naung tinaringotan nangkin, dung marfungsi muse joro i, digombarhon do na marrongoman tusi angka halak na leban. Masibetabetaan nasida mandok, “Beta hita, tanangkohi ma dolok ni Jahowa, tu bagas ni Debata ni si Jakob, asa diajarhon tu hita angka dalanNa, jala mardalani hita di angka lapangNa.” Ndang adong sian nasida na holan mangihutihut, alai jumpang do di sude giot ni roha laho borhat. Dung i ndang na asal borhat jala mardalan di dalan na so niantusanna, alai diboto do sidapothononna, i ma dolok ni Jahowa manang bagas ni Debata ni si Jakob. Ndang dolok dohot bagas i an sich, alai tu Jahowa i sandiri do, tu Debata ni si Jakob na mian disi. Motifna pe jelas, laho manjalo pangajaran taringot dalan ni Jahowa, i ma aturan ni ngolu na hombar tu lomo ni rohaNa, asa ulahononna. Debata do na umboto aturan ni ngolu i, ai Ibana do na manompa jala na marmuduhonsa. Sian asi dohot holong ni rohaNa, dihalomohon do papatarhon i tu jolma asa mangolu. Israel na pinillitNa i do ulaulaNa patulushon i. Hombar tusi dipapatar do tu nasida hata dohot tonaNa, patik dohot aturanNa, lomo dohot sogo ni rohaNa, bagabaga dohot lumbalumbaNa. Ndang holan asa botoon, alai asa hangoluhononna do, dung i baritahonon jala ajarhononna tu saluhut bangso. Hombar tusi ma diondolhon di ujung ni ayat 3 ni jamita on, “Ai marharoroan sian Sion do patik i, jala sian Jerusalem hata ni Jahowa.”\nI ma muse na ringkot antusan jala hangoluhononta sian jamita Minggu Advent na parjolo on. Nunga nidok nangkin, ro do Kristus laho pabangkithon hita gabe bangso ni Debata, gabe Israel na Imbaru. Sarupa songon na tu Israel na jolo, tu hita pe, marhitehite Barita na Uli na niulahon ni Tondi Porbadia i, dipapatar do hata dohot tona ni Debata, angka patik dohot angka aturanNa. Ndang holan asa botoon jala parsaulihononta bahen hangoluan dohot hasonanganta, alai asa baritahonon jala podahononta do tu saluhut bangso. Apala i do na tinonahon ni Tuhanta Jesus tu hita di na nidokNa i, “Laho ma hamu, podai hamu ma saluhut bangso, didi hamu ma nasida tu bagasan goar ni Ama, Anak dohot Tondi Parbadia! Laos ajari hamu ma nasida mangaradoti nasa hata naung Hupatikhon tu hamu! Ai ida ma, sai na dongananHu do hamu ganup ari, rasirasa ro ajal ni hasiangan on.” (Mat.28:19-20) Laos songon i ma hita huria ni Tuhanta Jesus Kristus di Indonesia on, hita do ulaula ni Debata pasahathon patik dohot hataNa di tingki on dohot di inganan on. Sihatindanghononta do tu masyarakatta, tu bangso dohot tu negaranta hatigoran dohot hasintongan na marmual sian hata ni Debata. Tugas na sangat mendesak do i, ai sada sian saotik negara na terkorup do Indonesia on di sandok portibi on di tingki on. Hira so adong do ulaon, kegiatan manang proyek nuaeng di Indonesia on na so gabe ajang laho korupsi. Kegiatan keagamaan pe ndang adong imbarna. Siparungkilhonon jala sijamothononta do so nda tung dohot do angka pesta natalta gabe ajang laho korupsi sisongon i?\nSahali nari, mulak tu turpukta ari on, siangkup ni pangajari, panguhum do Debata Jahowa i di angka bangso. Di ay.4 didok, “Jadi manguhum ma Ibana di tongatonga ni angka parbegu, jala toruanNa torop angka bangso.” Deba sian ulaon ni panguhum, i ma na mambuat haputusan taringot tu parsalisian, paujunghon parkaro dohot pajongjonghon hadameon. Songon i ma didok dison, pajongjongon ni Debata Jahowa do hadameon di tongatonga ni angka bangso. Ndang masa be porang, jala ndang guruhonon ni jolma pe parporangon. Sadalan tusi, ndang adong be hasea ni podang dohot hujur songon ulaula tu hamusuon. Gabe dipatopahon be ma podang dohot hujurnasida bahen ulaula partanion, gabe mata ni hudali manang ninggala dohot sasabi. Na marlapatan ma i, dihapusuhon be ulaon partanion, ulaon na panaekhon pangabahan ni hajolmaon, gabe lam marhasonangan angka bangso, lam maduma jala sejahtera.\nI ma muse na ringkot antusan jala hangoluhononta sian jamita Advent on. Debata Jahowa do panguhum di angka bangso. Sarupa tu hapangajarionNa, hapanguhumionNa pe dipercayahon do i tu bangsoNa na jolo; tu Israel Naimbaru ia nuaeng, i ma huria sian sude tingki dohot inganan, tarmasuk hita angka na mangolu di tingki on dohot di inganan on. Ndada panguhum portibi na marojahan tu aturan ni hajolmaon, na mantat podang dohot sinjata; panguhum so mantat podang do, na pahothon hatigoran dohot hasintongan. Ala ni i, songon huria hita, sihatindanghononta do tu hasiangan on hinaringkot ni na pasidinghon parsalisian dohot parbadaan, na mangintopi hamusuon dohot porang. Mansai balga do ongkos na ingkon gararon ni bangso na marporang. Gari holan ala ni na mabiar mida porang dope, nunga mansai balga ongkos na ingkon haruarhonon ni angka bangso laho paradehon ulaula tu hamusuon. Lam boha ma molo dung porang. Ndang masa disi marpaima, ai molo songon i ndang boi so talu. Aut so gari dipangke hepeng na ringkot tu angka sinjata i tu ulaula partanion, ndang tagamon so mimbar be rupa ni portibi on jala huminsat pangabahan ni manisia. Siradotanta do nang hadameon dohot hasonangan ni hajolmaon. Laos i do joujou ni Tuhanta tu hita di Indonesia on di Advent on dohot di Natal na ro on. Sude do hita boi manghilala kegagalan ni negara dohot pamarentanta laho menyejahterakan bangso dohot masyarakat. Di pangalaho i ndang boi hurianta holan na so jala hohom, alai ingkon na barani do mengambil peran laho menyejahterakan diri, masyarakat, dohot bangsonta. Nian, nunga sian mulana hurianta mangulahon parhobason sisongon i. Torop do hurianta na di bona pasogit dohot na di panombangan naung tibu manghobashon pengembangan masyarakat, jala di tingki na parpudi on torop do naung pajongjonghon Credit Union Modifikasi (CUM), i ma sada sistem pemupukan modal na pinatomutomu ni sahalak ahli keuangan dohot perbankan, ruas ni HKBP, Amanta Dr.AM Ambarita. Marhite i boi do hita manghirim na lam tau hurianta masipasarisarian jala masiurupurupan, lam margogo huhut mengembangkan diri dohot ekonomina; dung i pada gilirannya lam sejahtera ma ngoluna, jala ala laos ruas ni masyarakat dohot bangso do nasida, lam sejahtera ma nang masyarakat dohot bangsona. Angka dongan na di parserahan pe, isara na di Jakarta dohot sekitarna ingkon lobi marsiajar ma taringot tusi, ai sasintongna torop do disi Batak jala Kristen na umpaet dope ngoluna sian na pogos ni bona pasogit. Na pogos ni bona pasogit marjabu be dope; na pogos ni Jakarta molo ndang di toru ni jambatan, ba di gerobak manang di kardus; na pogos ni bona pasogit dipasiding dope na bau, na pogos di Jakarta ndang diboto be lapatan ni na bau, ai torus do mian di na bau, ganup ari manghaishais na bau, jala mangolu sian na bau. Naeng ma nian dohonon ni angka i sogot, “Ala ni HKBP, nunga malua hami sian keterpurukan.”\nPanimpulina, ditutup si Jesaya do turpuk on dohot pandohan, “Beta hamu, ale pinompar ni si Jakob! Mardalani ma hita di hatiuron ni Jahow!.” Nasida do haroroan ni haluaon i, sian nasida taripar hatiuron tu saluhut bangso. Alai na boi masa do, malua bangso na asing, mago ia nasida; marrongoman halak sileban tu hatiuron ni Jahowa, tinggal di haholomon ia nasida. Sai unang ma masa di hita na songon i. Asa unang masa i, tajangkon ma Kristus na ro i jala tahangoluhon ma hata dohot patik ni Debata naung dipasahat tu hita. Amen.\nDiposting oleh Pdt.MV Simanjuntak di 18.40 0 komentar\nSERMON JAMITA TU MINGGU 24 TRINITATIS, 10 NOPEMBER 2013\n17 Unang baloshon hamu na jat alo ni na jat; ringkoti hamu ma na denggan di jolo ni halak saluhutna! 18 Molo tarbahen, intap na tarpatupa hamu, tiop hamu ma dame maradophon halak saluhutna! 19 Hamu, angka na hinaholongan, unang hamu marlulu; pasahat hamu ma rimas i (tu Debata), ai tarsurat do, “Di Ahu do pamaloson, Ahu pe mamaloshon,” ninna Tuhan i. 20 Onpe, jumpa male musum, lehon ibana mangan; jumpa mauas ibana, painum! Ai songon na pagukgukhon gara do ho tu atas uluna, anggo dibahen ho songon i. 21 Unang ma talu ho dibahen hajahaton; alai taluhon ma hajahaton i marhitehite na denggan!\nNunga marujung sada bagian na balga di surat ni si Paulus na tu halak Rom, i ma bagian teologis-soteriologis (bd.1-11). Di bagian i, dipajojor do angka na pinatupa ni Debata bahen haluaon ni jolma (indikatif yang besar). Dung i, mamungka ma na imbaru, bagian etis (bd.12-16), i ma na taringot tu sipatupaon ni jolma na hombar tu ulaon haluaon naung pinatupa ni Tuhan i (imperatif yang besar). Songon naung pinalua, ingkon hangoluhonon ni angka na porsea i do ngolu hombar tu lomo ni roha ni Debata, parange na badia, na so marlindang jala na so hasurahan. Turpuk on sandiri tarmasuk tu hasadaon na umbidang do (12:14-21), i ma na taringot tu pangalaho ni angka na porsea maradophon angka na di balian (pat.Kol.4:5) Di tingki i ndang denggan dope pardomuan ni halak Kristen tu angka na di balian; tu halak Jahudi dohot tu na leban, laos songon i tu pamarenta. Dihasogohon halak do na porsea i, dirajumi songon musu ni masyarakat dohot bangso. Gabe dihosomi ma nasida, dilelei, dipaburuburu jala dipaporsukporsuk. Menyikapi saluhutna i, ingkon buaton ni na porsea i do keputusan etis na hombar tu hata ni Debata. Taringot tusi ma na pinasingothon ni si Paulus di turpuk on.\nNa mamalos (Gr.apodidontes/apodidomi, recompense) na jat (Gr.kakon, evil, kejahatan) alo ni na jat, tardok bangko do i di hajolmaon. Hira sude na mengalami tindakan tidak menyenangkan sian na asing, cenderung do i mamalos dohot tindakan na dos bahkan molo boi lobi sian i. Molo diulahon i toropan do halak na memahami. Dirajumi do i tahe na wajar, bahkan na seharusnya. Sabalikna, angka na manghahohomhon pambahenan na songon i, na so olo mamalos dirajumi do i na gale bahkan na oto. Hombar tusi, hira di sandok hasiangan on dijangkon halak do uhum pamaloson (ius taliones) i gabe sada prinsip na berlaku umum di sistem hukum. Di halak Israel rupani tartanda do uhum partubolan “hosa abul ni hosa, mata abul ni mata, ipon abul ni ipon.” Hukum pidana ni masyarakat angka na modern pe, diojakhon do i di uhum pamaloson i. Molo diuhumi angka parjahat, ndang holan na laho mangondingi masyarakat i, ndang holan na laho mangotapi hajahaton i asa unang lam rarat, jala ndang holan na laho mangajari manang mendidik parjahat i non i asa muba, ndang; alai dohot do na laho mamalos, ai hajahaton i ingkon do i dibalos. Holan on tutu, ndang dos be rumang ni pamaloson i tu hajahaton na binalos i, isara na mamunu dibunu, alai digonti nama i dohot sanksi hukum naung diatur di bagasan undang-undang, na dirajumi setimpal tu hajahaton i sandiri. Tu halak Kristen na di huta Rom na manaonhon paraloan sian portibi on dipasingothon Apostel Paulus do asa unang mamaloshon na jahat balos ni na jahat manang tu ise pe (Gr.meedeni, to no man, kepada tidak seorang pun). Na marurat do sipaingotna i di Padan Narobi. Di Poda 20:22a rupani didok, “Unang dok: Ingkon marbalos bahenonhu na jat i,” jala di Poda 24:29a, “Unang dok: Suang songon na binahenna tu ahu, bahenonhu tu ibana.” Tuhanta Jesus Kristus pe dipodahon do i jala dihangoluhon, ai, “Ndang manginsahi Ibana di na hona insak, ndang mangasupi di na manaon na porsuk.” (1 Ptr.2:23) Molo dihangoluhon halak Kristen na songon i naung gabe paniru do i di Tuhan i (pat.1 Ptr.2:21) Singkat ni na mamaloshon na jahat alo ni na jahat, dipasingothon ma muse asa diringkoti na porsea i na denggan di jolo ni halak saluhutna. Mangaringkoti (Gr.pronooumenoi/pronoeoo, I take thought for beforehand/I provide for, memikirkan sebelumnya/mempertimbangkan) na denggan (Gr.kala/kalos, things honest/beautiful/noble, yang baik) lapatanna, martahihon manang merencanakan patupahon na denggan di jolo (Gr.enoopion, before the face of/in the sight of, di depan/terhadap) ni saluhut halak. Ingkon gabe program ni ngolu do na mambahen na denggan i, gabe parbue manang praktek ni ngolu ariari, na boi dibereng jala ditanggapi sude halak. Na denggan dia? I ma na denggan songon na nidok dohot na hombar tu hata ni Debata, ndada na nidok dohot na hombar tu hata ni portibi on. Boi do i ndang tarjalo portibi on, ai tutu ndang sai dos tanggapan ni halak taringot tu pambahenan na denggan i. Boi do tahe masa, di angka na manghosomi dohot na manghasogohon, pambahenan na denggan ni halak Kristen i boi do i ditanggapi songon provokasi. Holan on, ndang sai hagabusan halak torus panggora ni rohana be, ai di ganup jolma jumpang do pangantusion taringot tu na denggan i. Ditihai manang diparoaroa pe pambahenan na denggan i, dao di bagasan rohana diparhatopot do i na denggan.\nNa mangihut, dipasingothon do taringot tu na maniop dame. Di bagasan Jesus Kristus dipadame Debata do jolma tu diriNa. Angka na porsea jala manjangkon dame i mangolu ma di bagasan hadameon i. Hombar tusi ma dipasingothon dison asa, “Molo tarbahen, intap ni na tarpatupa hamu, tiop hamu ma dame maradophon halak saluhutna!” Dame (Gr.eirene, peace/undisturbedness) bidang do hinamhamna. Hombar tu pangantusion ni syalom di hata Heber, na marhahonaan do i tu keutuhan manang keselarasan (harmoni); tu hasonangan, hadameon, hadumaon, haluaon, hatuaon dohot pasupasu di pardagingon dohot partondion. Di ayat on, dipangke do hata i di bagasan rumangna na imperatif, i ma dame na hinangoluhon manang na niulahon maradophon halak saluhutna. Hombar tusi dipangke ma hata eireeneuontes (sian eireeneuoo), lapatanna live peaceably, hidup dalam damai/memelihara damai. Siulahonon ni na porsea i do dame naung gabe hangoluanna i tu na asing. Selaras ibana tu na humaliang, songon bagian na utuh ni lingkunganna. Alai manang na gabe efektif dame i manirai parsaoran, ndang boi patuhukhonon i holan tu halak Kristen. Boha pe panghangoluhon dohot pangulahon ni na porsea i di dame i, molo angka na ritoritoon do lingkunganna, ndang tarpajongjong disi dame. Molo masa pe na songon i ndang gabe ingkon tihaan na porsea i na so pardame. Hombar tusi, dibatas si Paulus do sipasingotna i dohot pandohan ‘molo tarbahen’ (Gr.ei dunaton/dunatos, if it be possible/able/powerful, jika mungkin/sedapat-dapatnya) dohot ‘intap ni na tarpatupa’ (Gr.to ex humoon, as much as in lieth you, sejauh hal itu terletak/tergantung padamu) Ndang ingkon mardame angka na porsea dohot jolma na sibolison, ndang ingkon selaras tu lingkunganna angka parjahat manang ingkon gabe sahundulan dohot angka pangarehei (pat.Ps.1:1)\nDi bona ni bindu on, dipanghulingi si Paulus do huria i songon sesama dongan. “Angka dongan,” ninna. Di ay.19 on lam tu rosuna do pamanghulingionna i, ai digoar do nasida angka na hinaholongan (Gr.agapeetoi, beloved) di bagasan holong ni roha na sian Debata (Gr.agapee, love) Ringkot do i, ai lam tu ‘maolna’ do sipasingotna i. Songon i pe i, naeng ma hilalaon ni huria i paboa sipaingot sian na manghaholongi do i tu na hinaholonganna. Manguduti naung nidokna di ay.17, dison dipasingothon do tu angka na hinaholonganna i asa ‘unang marlulu’ (Gr.ekdikountes/ekdikeoo+eauton, I give justice over/avenge/defend, membalas). Na nidokna disi, unang mamalos sandiri. Jahowa do panguhum, jala hakNa do pamaloson i (pat.5 Mus.32:35) Manang ise na mamalos manang main hakim sendiri, na marlapatan do i mangonjar Debata sian habangsa paruhumanNa jala manggontihon dirina hundul tusi; mangarampas huaso paguhumion i sian Tuhan i jala mangampehonsa tu dirina sandiri. Hajahaton do i. Ala ni i, singkat ni na mamalos dipasingothon ma asa dipasahat rimas i (tu Debata) Di hata aslina didok, dote topon tee orgee, lapatanna lehon ma inganan tu rimas i (give place unto wrath, berilah tempat/kesempatan kepada murka) Rimas ni ise? Rimas ni Debata. Parrimas do Debata (pat.2 Mus.20:5; 5 Mus.5:9) ai sogo do rohaNa mida dosa. Ala ni sogo ni rohaNa ingkon rimasanNa do pardosa i, uhumanNa, baloshonon jala luluhononNa dosana i. Molo mamaloshon manang mangaluluhon sandiri halak, na marlapatan do i nunga dibuat inganan ni rimas ni Debata, dibahen gabe inganan ni rimasna sandiri, gabe ‘so adong be inganan’ ni rimas ni Debata. (Nian, ndang ingkon sundat Debata manguhum dohot mamaloshon hajahaton ni sasahalak nang pe naung hona uhum manang manjalo pamaloson ibana sian jolma) Ala ni i ma asa didok “Lehon ma inganan tu rimas i.” Na nidokna disi, hormati ma hak ni Debata, pasombu ma Ibana mangulahon pamalosonNa. Umpistar do Ibana taringot tusi, ummalo di sipatupaonNa asa unang madokdokhu manang tung maneanghu. Pos do roha disi, ai ndang hea jala ndang tagamon laho hea meut roha ni Debata taringot tu dosa, alai sai na hasogohononNa do i jala hombar tu huaso dohot kebebasanNa sai na uhumanNa do na mangulahonsa.\nSingkat ni na marlulu, dipodahon ma dison na mardenggan basa tu ‘musu.’ Taringot tusi, godang jala ragam do na tarbahen na porsea i. Rupani, na mangalehon mangan musuna na male, manang mangalehon minum na mauas (pat.Poda 25:21-22) Ndang harugian i manang hataluan, baliksa didok, “Ai marhite na songon i dipagukguk ho do gara ni api tu atas uluna” (Gr. Touto gar poioon anthrakas puros sooreuseis epi teen kefaleen autou, for in so doing thou shalt heap coals of fire on his head) Aha do lapatan ni i? Uju i, laho patuduhon solsol ni rohana, somal do halak Misir kuno mameakhon inganan ni gara na galak di atas uluna. Jadi na mardenggan basa i tarmasuk upaya ni na porsea i do i laho manosoi musuna asa manolsoli jala pauba roha. Tutu, ndang sai tongtong songon i, ai – sahali nari – ulaon na denggan i boi do i ditanggapi halak songon provokasi. Alai ndang tarparsoada agia ise, jotjot do masa, ala ni pambahenan na denggan ni na porsea gabe maila do na manuhasnuhasi nasida; disolsoli rohana jala dipauba gabe malua.\nRimpunna, di ay.21 didok si Paulus, “Unang ma talu ho dibahen hajahaton; alai taluhon ma hajahaton i marhitehite na denggan!” Molo dibaloshon halak Kristen na jahat alo ni na jahat, manang molo diluluhon sandiri angka parbadaanna, naung talu do ibana disi, monang ia hajahaton i, ai bongot muse hajahaton i, marhuaso jala mangarajai di bagasan dirina. Molo dung songon i, ndang adong be panosoion tu panolsolion dohot hamubaon ni roha ni parjahat i asa tu haluaon dohot tu hangoluan, gabe rap mago duansa gariada. Ndang tartaluhon hajahaton marhitehite hajahaton. Lam pabalgahon do i tahe, songon na maniramhon miak tu api gabe lam magor. Hadengganon do na boi pasohothon hajahaton. Saotikotikna di diri ni na porsea i, di na so gabe bongot muse hajahaton i manggomgomi ngoluna.\nDi tangiang hamalimon ni Jesus Kristus songon na tarsurat di Joh.17, disifathon Tuhanta i do hadirion ni angka na porsea sian sude tingki dohot inganan selaku na di portibi on (ay.11) alai ndang sian portibi on (ay.16) Atik pe songon na maralo i nian tu kenyataan, alai tung i do sintongna, ai molo sahat pe manang na ise tu haporseaon di Kristus, ndang na sian toru i manang sian tano on, ndang na tubu sian mudar manang sian sangkap ni baoa; alai na tubu sian ginjang do i, sian Debata (pat.Joh.1:12-13; 6:37, 44), sian Tondi Porbadia (pat.Joh.3:5) Ala na sian ginjang do hatutubuna, halak dagang do na porsea i di tano on, paisolat manang panginsua. Somalna sisogo do halak dagang di portibi on, jotjot diperlakukan tidak adil, gabe paet panghilalaanna. Taringot tusi didok halak do rupani, “Resah itu milik orang asing,” jala di sada umpasa ni hita halak Batak didok do, “Tanda do sanggar padang, potang ari marsipusipu; tanda do halak dagang, potang ari mangapusi iluilu.” Dihasogohon ndang ala ni tangkangna, tung ala ni haasingonna i do. Manang na dumenggan pe ibana haasingonna i ndang parsoalan; sandok asal asing, ditihai. Songon i do pangalaman ni huria di harajaon Rom uju i. Dihasogohon halak do nasida, dijahati, dipatubutubu tihas na roa taringot tu nasida. Boha ma halak Kristen i menyikapi i? Apala i ma na pinasingothon ni Apostel Paulus di turpuk jamita ari on. Ndang holan tu huria angka na parjolo i, alai tung tu sandok na porsea sian sude tingki dohot sude inganan do, tarmasuk hita angka na mangolu di tingki nuaeng on dohot di inganan on. Taringot tusi, adong ma dua na naeng pamanatonta.\nNa parjolo, unang talu dibahen hajahaton. Nunga nidok nangkin, di portibi on do halak Kristen, alai ndang sian portibi on. Ia portibi on, i ma portibi naung madabu tu tangan ni Sibolis, parhuaso di hagolapon i. Ala ni i gabe gok hajahaton ma portibi on. Di portibi na songon i, sandok tarmara do ngolu ni na porsea i. Nidok tarmara, ai boi nasida gabe talu dibahen hajahaton i, manang songon na pinasingothonna di jolo ni turpuk jamita on, gabe sarombang dohot portibi on (Rom 12:2a) Deba sian rumang ni hataluan i, i ma na mamaloshon na jahat alo ni na jahat, na marlulu dohot na manguji manaluhon hajahaton marhitehite hajahaton. Tolunsa i, bolas dohonon bangko nama i di hajolmaon. Hira sude halak na mengalami tindakan tidak menyenangkan sian donganna jolma, cenderung do i mamalos dohot tindakan na dos bahkan molo boi lobi sian i, jala molo diulahon i toropan do halak na memahami. Dirajumi do i tahe na wajar, bahkan na seharusnya. Sabalikna, angka na so olo mamalos, dirajumi do i na oto. Na marlulu pe, i ma na mamalos manang na main hakim sendiri, tung rarak do i jumpang di tonga ni hajolmaon. Laos songon i na manguji manaluhon hajahaton marhitehite hajahaton, ndang apala na maol i dapot idaon di tonga ni masyarakat. Sai hira na so haondingan do hak-hak ni jolma anggo marhitehite hadengganon, sai hira na ingkon marhitehite hajahaton nama. Sahali nari, molo diulahon halak Kristen angka na songon i, tanda ni naung talu ma i maradophon hajahaton, tanda ni naung gabe sarombang dohot portibi on. Ala ni i ma asa dipasingothon Apostel Paulus marhitehite turpuk jamita ari on, asa unang mamaloshon na jahat alo ni na jahat, unang marlulu jala unang manguji manaluhon hajahaton marhitehite hajahaton. Angkup ni na gabe talu, ndang adong guna ni i, ai hajahaton i do na tamba jala monang. Na jumorbut, khusus taringot tu na mamalos manang na marlulu, pemberontakan do i tu Debata. Huaso manang hak ni Debata pamaloson i (pat.5 Mus.32:35) Manang ise na mamalos manang main hakim sendiri, na marlapatan do i mangonjar Debata sian habangsa paruhumanNa jala manggontihon dirina hundul tusi; na mangarampas huaso manang hak ni Tuhan i do i jala mangampehonsa tu dirina sandiri. Hajahaton bolon do i jala siuhumon.\nNinna roha, mansai ringkot ma i parrohahononta, ai ndang sai lias hita sian na songon i. Ndang masalpuhu ia nidok, di budayanta songon halak Batak kental do tondi pamaloson i. Haotoon do di roha ni halak hita molo adong sian tongatongana na manghahohomhon na jahat na binahen ni na asing tu ibana. Diinsahi do i, digoar parmudar manuk. “Ndang na ugasan i, ai parmudar manuk do i,” ninna rupani. Marningot i mangolu do di torop halak tondi pamaloson, didok, “Ndang tartinju, nanggo pala pinastap; ndang tarpastap, nanggo pala ginotil, asal marbalos.” Taringot tu parluluon dohot na marlulu pe, prinsip na mansai kental do i di bagasan partuturon manang sistem kekerabatan. Hasadaon ni na marhahaanggi dohot na samarga ndang sae i dipataridahon holan di pemilikan, di arsak dohot las ni roha bersama, alai ingkon dohot do di parluluon, ai songon on do pandohan ni ompunta taringot tusi, “Sisada anak, sisada boru; sisada arsak, sisada las ni roha, sisada lulu.” Di pandohan na asing muse didok, “Sisada lulu anak, sisada lulu boru.” Na nidokna disi, angka na saripe dohot na samarga berkewajiban do dohot mangaluluhon parbadaan ni donganna samarga. Di na mangulahon i jotjot ma masa hasadaon na marbulu na suhar, molo suhar ditait dongan, suhar do taiton. Ndang sai hapintoran hita dirinta, na tean do di hita angka pangalaho na songon i. Ala ni i, sandok relevan sipaingot ni turpuk jamita on tu hita. Di nasa parsoalan manang parsalisianta, ingkon lam marsiajar do hita mangalehon inganan tu rimas ni Debata. Ibana do parlulu jala hakNa do pamaloson i. Tapasombu ma Ibana mangulahon na patut siulahononNa. Umpistar do Ibana taringot tusi, ummalo di sipatupaonNa asa unang madokdokhu manang tung maneanghu. Pos do roha disi, ai ndang hea jala ndang tagamon laho hea meut roha ni Debata taringot tu dosa, alai sai na hasogohononNa do i jala hombar tu huaso dohot kebebasanNa sai na uhumanNa do na mangulahonsa.\nNa paduahon, manaluhon hajahaton marhitehite na denggan. Balik ni na talu dibahen hajahaton, na tarjou do halak Kristen di portibi on laho manaluhon hajahaton marhitehite na denggan. Mardomu tusi, parjolo sahali dipasingothon Apostel Paulus ma di jamita on asa ganup na porsea mangaringkoti na denggan di jolo ni halak saluhutna. Mangaringkoti lapatanna, martahihon manang merencanakan patupahon na denggan di jolo ni saluhut halak. Ingkon gabe program ni ngolu ni na porsea i do na mambahen na denggan i, gabe parbue manang praktek ni ngoluna ariari, na bolas dibereng jala ditanggapi sude halak. Contoh konkrit ni pambahenan na denggan i, i ma na mardenggan basa tu musu. “Jumpa male musum, lehon ibana mangan; jumpa mauas ibana, painum!” ninna. Na paduahon, dipasingothon do muse taringot tu na maniop dame. Di bagasan Jesus Kristus dipadame Debata do jolma tu diriNa. Angka na porsea jala manjangkon dame i mangolu ma di bagasan hadameon i. Hombar tusi ma dipasingothon dison asa, “Molo tarbahen, intap ni na tarpatupa hamu, tiop hamu ma dame maradophon halak saluhutna!” Dame bidang do hinamhamna. Hombar tu pangantusion ni syalom di hata Heber, na marhahonaan do dame i tu keutuhan, keselarasan manang harmoni; tu hasonangan, hadameon, hadumaon, haluaon, hatuaon dohot pasupasu di pardagingon dohot partondion. Di ayat on, dipangke do hata i di bagasan rumangna na imperatif, i ma dame na hinangoluhon manang na niulahon maradophon halak saluhutna. Siulahonon ni na porsea i do dame naung gabe hangoluanna i tu na asing. Selaras ibana tu na humaliang, songon bagian na utuh ni lingkunganna.\nI ma muse na mansai ringkot parrohahononta di tonga ni masyarakat dohot bangsonta, di Negara Republik Indonesia haojahanta on. Taboto tangkas, di dalam segala konteks, isara budaya, bahasa dohot ugama, sangat pluralis do negaranta on. Di lambang ni negaranta on diokui do i, disurathon do disi ‘Bhinneka Tunggal Ika’ (Berbeda-beda tetapi bersatu padu) Ternyata ndang sai marhasil bangsonta on patuduhon ‘ketunggal-ikaannya,’ lebih menonjol do jotjotan ‘kebhinnekaannya.’ Songon halak Kristen hita, taalami do jotjot tindakan tidak bersahabat sian angka donganta sabangso. Laos songon i do nang negara marhitehite angka penyelenggara, angka kebijakan dohot peraturan-peraturan, jotjot do hita diperlakukan songon warga negara kelas dua molo so dohonon kelas kambing. Di situasi dohot kondisi na songon i, tung apala disi do lam tinggil joujou ni turpuk jamita di hita ari on asa manaluhon hajahaton marhitehite na denggan; barani mangaringkoti na denggan di jolo ni halak saluhutna, barani mardenggan basa tu angka na manghasogohon dohot na manginsahi dohot maniop dame maradophon halak saluhutna. Ndang harugian i manang hataluan, baliksa didok, “Ai marhite na songon i dipagukguk ho do gara ni api tu atas uluna” Aha do lapatan ni i? Uju i, laho patuduhon solsol ni rohana, somal do halak Misir kuno mameakhon inganan ni gara na galak di atas uluna. Jadi na mardenggan basa i tarmasuk tu upaya ni na porsea do i laho manosoi musuna asa manolsoli jala paubahon roha. Tutu, ndang sai tongtong songon i, boi do sabalikna, pambahenan na denggan ni halak Kristen i ditanggapi do i songon provokasi. Holan on, ndang sai hagabusan halak torus panggora ni rohana be, ai di ganup jolma jumpang do pangantusion taringot tu na denggan i. Ditihai manang diparoaroa pe pambahenan na denggan i, alai dao di bagasan rohana diparhatopot do i na denggan. Ala ni i, ndang sipasadion, alai sidatdatan do na mangaringkoti na denggan i. Laos songon i do na maniop dame. Manang na gabe efektif dame i manirai parsaoran, ndang boi patuhukhonon i holan tu hita halak Kristen. Boha pe paniop dohot panghangoluhonta di dame i, molo angka na ritoritoon do lingkunganta, ndang tarpajongjong disi dame. Ndang gabe sitihaan hita disi na so pardame. Si Paulus pe, dibatas do sipasingotna taringot tusi, didok do, “Molo tarbahen,” dohot “intap ni na tarpatupa” Ndang ingkon mardame na porsea dohot na sibolison, ndang ingkon selaras tu lingkunganna angka parjahat manang ingkon gabe sahundulan dohot angka pangarehei (pat.Ps.1:1)\nDiposting oleh Pdt.MV Simanjuntak di 20.36 0 komentar


Majalah Bina Warga HKI Online / e-magazine: Bina Wanita 11 Mei 2008 : Margogo Do Hata Ni Debata\nBina Wanita 11 Mei 2008 : Margogo Do Hata Ni Debata\nMinggu Pentakosta, 11 Mei 2008\nNats : 1 Tesalonika 1:2-10\n1. Marende : BE. No. 99:1-2\nAngka Naung Tarpillit do hamu\nLas ni roha ni Apostel Paulus taringot tu hadirion ni halak Krsiten di Tessalonik i ma siala parsitutuon dohot parsihohoton nasida na marhaporseaon i. Mardongan biar dohot lomos ni roha diulahon nasida haluahon nasida. Ndang ala sai disi apostel Paulus umbahen na di radoti nasida mangolu di bagasan haporseqaon, alai tung naung marurat do pangantuisoan nasida di Kristus dohot dihataNa. Tarida do i sian ulaon nasida na sai dibagasan haporseaon; halojaon nasida na sian holong ni roha; dohot habengeton nasida na sian roha na manghirim. Ndang be tutu muramura unggilhonon ni angka parpoda haliluaon/parpoda na lipe i nasida. Suang songoni i nang taringot tu angka parungkilon pe, ndang i mambahen nasida gabe mimbar marhaporseaon (1 Tes. 2:14). Gariada tahe, sai masiapulan do nasida; lam sumurung ngolu nasida mangolu di bagsan haporseaon tu Debata.\nGabe Angka Paniru hamu di hami\nGabe sitiruon do huria Tessalonik di angka luat Makedonia dohot Akaya, ala ni haporseaon nasida. Ianggo na nidok ni hata paniru dison ndada paniru songon halak na so umboto mangalusi sungkunsungkun di tingki ujian, dung i ditiru ma na binahen ni donganna di jolona. Hata paniru na nidokna dison di hata Gorik, i ma: mimetai, na marpardomuan do i tu karakter/sikap, parsitutuon pangalaho di bagasan hatiuron. Tudos do jata mimetai on tu na tarsurat di 1 Korint 11:1, na mandok: Tiru hamu ma ahu, songon ahu na maniru Kristus. Songon Kristus i na manaon di bagsan haporsuhon, jala pola mate tarsilang Ibana laho homonghop hita jolma manisia naeng maniru hita tusi. Di angka ragam haporsuhon na masa jala na naeng masa pe ndang jadi so gabe tiruan hita di haporseaon tu angka donganta nang humaliangta pe. Ndang jadi tartuktuk manang tardaging haporseaoonta binahen ni angka haporsuhon godang i. Alai ingkon laos di bagasan sude siarsakhonon i gabe paniru hita songon angka donganta na parjolo i, na pola marsiak bagi jala pola mate martyr.\nMangolu dibagasan panagaman\nNa maimaima do huria Kristen na adong di Tessalonik di haroro ni Kristus sian banua ginjang. Dompak haroroNa i do sai di hasiholi angka na porsea i. Ari parolopolopon do, ari sogot, haroroNai di angka na sai marhaporusan tu Ibana. Sai ditangianghon angka naung porsea do mangidohon: sai ro ma harajaonMu, mandol asa saut singkop na hinirim ni tondi i. Mangihuthon na tarsurat jala marningot di hata ni Jesus, ndang dung adong nanggo sada sian hita jolma na umboto andigan ari haroroNa. Holan on, sai dibahen do angka tudostudos patoranghon, asa sai dungo hita. Isarana: songon panangko borngin. Na pasti, na ro ma i, songon na didok di Pangungkapon 3:11, Mangira ma Ahu ro. Tiop ma na di ho, unang adong na mambuat tumpalmi. Ingot ma, di na ro tingkina, begeon ni saluhut halak ma na diangka tanoman i soaraNa (Joh. 5:28). Lapatanna sude do halak dipahehe sian hamateanna, alai ndang sude halak manghalashon haheheon i, ala tingganghonon ni uhum ni Tuhan i ma muse nasida tu hamatean paduahalihon. Angka si bahen na denggan hehe tu hangoluan; alai angka siula na jahat tu paruhuman (Joh. 5:29).\nJotjot do halak Kristen manghadopi ragam parungkilon sian portibion. Saleleng adong dope hasiangan on, sai na tongtong do adopan ni angka huria ni Kristus ragam ni hamaolon. Songon na masa tu huria Tessalonik. Godang do ro angka parpoda haliluon na mangajarhon angka ajaran na maralo tu hata ni Debata. Alai hinorhon ni haporseaon nasida na marsihohot tu Debata ndang pintor mura nasida terpengaruh. Haporseaon tu Jesus Kristus i do na gabe pamonanghon nasida sian ragam ni parungkilon. Na mangolu do hata ni Debata di nasida. Umbahen i do gabe didok Apostel Paulus huria Tessalonik gabe huria sitiruon. Na tongtong marsihohot do huria Tessalonik paimahon haroro ni Kristus na paduahalihon.\nDi situasi na tung mansai maol na taadopi di partingkian on jotjot do hita ndang marningot hata ni Debata. Gabe tatadinghon Ibana. Ai taboto do hataNa do na pangoluhon. Alani i tung songon dia pe situasi na taadopi naeng ma nian hita marhaporseaon na togu tu Debata. Nunga di pillit hita gabe anakNa. Asi do rohaNa jala dihaholongi do hita. Alani i tongtong ma hita marpanghirimon na mangolu. Diurupi jala dipargogoi do saluhut angka na porsea manghadopi ragam ni parungkilon hinorhon ni hataNa. Dilehon do tu hita Tondi hagogoon. Marhitehite hata ni Debata gabe talu do si bolis. Alani i unang be adong biar di hita tung pe ingkon marungkil hita hinorhon ni hata ni Debata.\nAsa gabe huria natarpasupasu hita tapangasahon ma Tondi Parbadia manjalo hata i, jala mardongan hagogoon ni Debata dipangasahon mambaritahonsa. Marhite Tondi Parbadia naeng tabolongkon sangka roha na so ture, jala marroha na torang ma hita huhut pangoluhon tu saluhut halak. Antong, di na paimaimahon hita di haroroNa i tongtong ma hita managam di bagasan panghirimon di haporseaon di bagasan Kristus Jesus.\n1. Aha do na boi taulahon asa gabe sitiruan hita ditongatonga ni parsaoranta?\n2. Songon di do sikapta molo songgop parungkilon tu hita hinorhon ni hata ni Debata?\n5. Tangiang Pangondian\n6. Marende BE. No. 166 (HG):1+3 (Ihut Papungu Pelean)\n7. Tangiang Panutup\nPdt. N. Br. Manalu, S. Th


Ima sindokon di sada huta, adong sada bayo namargoar Jakoje namadung tobang pamatangna. Anso nigoar halak pe ia Jakoje ambaen bolakna do koje takion nia. Salain koje takion marbunbun-bunbun muse saba nia, tobat marbalok-balok, losung bunggar adong dua, losung aek tolu muse, indape padati ambaen panaru ni eme dohot danon anta napiga. Horbo dohot lombu anta na piga bara di parmahananan. Tai ba anggo induk ni tataring nia sada maia, ima namargorar si Lembayung\nPancaritohon ni halak dompak bujing induk nitataring nia nalobi jeges halakna, manyirlak doma baen bagakna. Obukna ginjang lomlom, merbas-erbas doma mulo i ombus angin, matana songon simulmulan doma lanna, salibonna songon taji ni manuk rangga. Igungna songon mutik ni jambu bol, bibirna songon sangulas unte manis sibanggor tar rara manis. Isangna na antong songon pargantil ni loba, iponna marbaris maratak, manyirlak doma ambaen bontarna, pangecekna nalobi lambok. Tardokma tele mulo lewat boru bujing i, ngada tarbaen naposo-poso naso pangkulingkonna. Hum na mikimpe ia madung sonang nilala naposo-posoi, tuk mai ambaen nipihononkon borngin ni ari. Ambaen bagakna mada ngada tarlehen halak panggoraran panciah-ciahon najat tusia. Si bunga melur ma nilehen halak panggoraran nia.\nAnggo goar ni Jakoje sabutulna haji Suleman do. Botulmada tarobankon ia do goar nia i. Angke na malo ia mar hombar banjar. Nanayang muse langka nia tu musojid, nanayang muse tangan nia manolong halak na hahurangan. Satiop adong siluluton nihalak, madung parjolo ma ia tusi, songoni muse mulo adong si riaon ni halak nabotulan muse do ia ni topot halak. Songoni ma dompak gogo dope pamatang nia.\nSannari pamatang nia madung do rukrek. Obukna madung bontar, ipon na pe madung martalgangan, olbung doma nida hurumi mulo i arsik ia sigaret i. Songoni muse mata nia pe madung habur kabur. Ambaen denggan na doma induk nitataring nia paturesa, so laing bisa ia mangaligi-ligi harto nia nabahat i.\nDungdo maringanan Jakoje dohot si Bunga Melur, marrasoki muse do rupona halai. Mar udur-udur… sorangma pinompar nihalai. Pinompar nihalai ngada adong ba jagar-jagar, doli-doli muse do sudena. Si angkaan nigorar halai si Partomuan. Tompana pas songon parrupo ni amang nia, sibukna tak lom-lom obukna kariting. Na silitonga nilehen halai gorarna Pardomuan sibukna bontar tai obukna lomlom kariting dohot parigungna songon amang nia dalpak godang. Na si Anggian ni gorar halai Partaonan, rupona antong sonjia songon inang nia bagakna. Ginjang, lele, bontar… anggo sugari tak gorsing obukna, nai ambang nihalak mai turunan ni Ulando.\nDi saulak ari, dung salose sumbayang dohot mangan magorib, mangecekma Jakoje tu pinompar ni halai. “Ooo...daganak nami”, ning Jakoje muloi mangecek. Dungi i ipalalu ia obar nia: "Madung do binoto hamu bahaso damang dohot dainang muyu madung do tobang. On pe harto on hubagi tolu dos ma tuhamu. Ngada binoto anta na parjolo do hami sian hamu, rumbuk-rumbuk, marsi haholongan homu namarangka-maranggi".\n“Bo…anggo nasongoni ma ning damang dohot dainang, hami pe mangihutkon doda”, ning halai natolu rap mangalus.\nAnta napiga ari sian i…binegema tu halak najaji di tonga borngin di malom Jumahat mangkuling ma tongtong di musojid nadi tonga ni huta i, paboahon tuhalak najaji bahaso adong na sililuton. ”Inna Lillahi Wainna Ilai rojiun” madung parjolo Jakoje manghadop Tuhanna. Hasinokan na pe halak namodom, hagogoan pe ungkor nihalak di borngin i, laing nayang do langka ni halak tu hamalangan an. Rupona sonjia nayang ni langka ni Jakoje dompak ngolu nia, songoni musema nayang nihalak di hamatean nia.\nDua taon dung pajolo Jakoje manghadop Tuhan na, jumolo muse ma induk nitataring nia. Rami muse do halak na manyumbayangkon songoni muse mangihutkon sa tu tano parkuburanan. Tinggal ma halai natolu marangka-maranggi, Rap marsipature hartona be. Sonjia wasiat dohot posan ni damang dohot dainang nihalai, nian rumbuk-rumbuk marsihaholongan do halai.\nTai ba ari murmalolot si Angkaan dohot silitonga tak lain do parangena. Si angkaan napaor… ngada tusi roha nia mangurus harto bagian niai. Dapot hasilna i oban ia tujae tujulu manjalahi parmanganan na tabo. Madung bahat parmanganan natabo i roroi ia, tai ngada unjung namarnapuas. Lolot-lolot antong harto bagian niai i gadis ia. Ni dokon iama tu anggi nia bahaso ia nangkan maninggalkon huta, giot kehe tuluat nadao giot majalahi hasonangan, manjalai parmanganan natabo. Epeng panggadisan ni hartoi i oban ia sude nagiot manjalahi sonang ni roa nia, manjalahi parmanganan na tabo.\nMar taon-taon ngada jungada ia marsuo dohot anggi-anggi nia, ngada binoto ia be sanga songon dia khabar baritana. Songoni muse anggi anggi nia ngada mamboto muse sanga tu jia do angka nihalai paingut-ihutkon si manjojak na nagiot manjalahi hasonangan ni roa. Antong lolot murmalolot pitis pe muloi ma tempas, parmanganan natabo ngada muse jungada dapot. Dapot sada giot nalain muse, dapot muse nalain giot naasing muse. Songonima …bo bohal nai oban sian huta tos sude ngada marsisa. Luntang lantung, ngada binoto ia sanga tudia be. Pamatang ngada tarusus be, sibuk na lomlom murmalomlom, rata doma nida. Obuk muse kariting songon dia nalalaen doma nida.\nDapot ari, dapot muse minggu mardapot muse bulan dohot taon mur so jelas be tujuan nia. Bonggal ma di sia bahaso di sada luat adong sada bayo na santak kayo, nadenggan muse par rohahana. Tubu ma di rohania giot manopotkon bayo nakayoi: “Ampot martarimo do pamatang na bileon on di bayo nakayoi” ning ia di bagasan roha nia. I langkahon ia ma pat si manjojak, i ambehon ma tangan si mangido, giot manopot bayo nakayoi.\nDi na ro si Partomuan manopotkon tubagas ni bayo nakayoi…ngada rupona nitandai ia bahaso naditopotkon nia i dongan sadaro nia do, ima si Anggian namargorar si Partaonan. Anggo bayo nakayoi ba bulus nitantadai ia do, ima angkang nia si angkaan namadung maninggal kon ia, nagiot kehe najolo manjalahi parmanganan natabo. Songonima antong… Sianggian on pe ngada jabat marsompit ni roa manarimosa, tai bope songoni ngada di patandahon ia iba nia sanga ise .\n“Ngada mangua homu tinggal dohot karejo di son, tai ba salolot tolu bulan, ngada adong gaji muyu”, ning bayo nakayoi tu si Pardomuan.\nRo alus nia: “Ngada mangua i”,\nSalolot na tolu bulan i, karejo ni si Partomuan i baen bayo nakayo i saban ari manjalahi gulaen di batang aek an. Mula manyogot mangarsik alahan, tak arian kehe musema manjala, potang potang tongkin nai mananom lukah musema. Ari-arion…isajoma karejo nia. Tai ba bope satiop andostrotang marisi siating i bagasan lukah nia, manyogot dapot muse incor sian alahan i, arian manombo dapot muse garing napameramerahon, ngada ba unjung dohot ia mandai sa. Satiop ari ni lehen bayo nakayo i panganon nia ima indahan tak tolu ngaum. Ancit doma nilala si Pardomuan pambaen ni halak nakayoi.\nGonop ma tolu bulan…di sopo sisahua nadi tonga ni sabaan, nai ginjang Aek Si Capot i. I jou halak nakayoi ma si Pardomuan na dompak manjala di tonga ni batang aek an, anso maradian jolo.\n“Aha muse do so pio-pio halak nakayoon”, ning si Pardomuan di bagasan roha nia.\n“Ampot dabo nagiot mamunu iba do ia”, ning ia mu se di bagasan roha nia.\n“Ngada binoto bitua godang niai, iba madung ngalian, boltok male, gulen na dapot ibape, ipangan baba nia sude, muap-muap na pe so unjung tar anggo iba, san dais pe kuah-kuahna ngada jungada iba dapotan”, mur mamilas roha nia tu halak nakayoi.\nSongonipe milasna roha nia pambaen ni halak nakayoi, laing itopotkon ia juo do ba.\n“A dope, sumbayang jolo so mangan”…ning halak nakayoi tu si Partomuan. Ngada adong alus nia, i paihut ia songoni. Ngada sadia lolot antong dung rap sumbayang halai di topi ni aek i, antong roma namaroban kadak marisi indahan singkop dohot ingkayuna. Buncilak doma mata si Partomuan mangaligi siating nai sambal dohot incor nai gule, singkop dohot raum-rauman nai bolgang mar rimbang, songoni muse sambal tuk-tuk na pake aso-aso na madung ni asoman dohot unte sunde, ahama na santak uskusna. Joring na marancimun aer anta napiga muse, kacang panjang naposo na baru italpok sian gadui, ngada tinggal muse pote naposo ambaen porngason, Ngada sodar manatek ijur nia paida idasa. Taringot ia anta napiga taon nasolpu dompak mangolu dope amang dohot inang nia, ima gule na santak tabo nilala ia.\nNgada mantak-antak si Partomuan namangan i, sonjia ma antong nabaru morot sian batang aek i, humitir doma bibir i ambaen ngalina. Songonima mulo halak namadung lolot marrondam di batang aek, nai pasan male, muse nagogoan i mangan. Songoni muse ma nai rasoi ni si Partomuan. Santak tabona namangan i pir doma boltok ni si Pardomuan nai onjat nia i namangan i. Jongjong susah doma nilala ia. Di hatiha i mada kaluar sian papangan nia hobar “ALLAAAAAAA…natabo mada namangan on, ondope dapot au parmanganan natabona”, ning ia di adopan ni halak na kayoi. Mekel-ekel bayo nakayoi mambege nai dokon ni si Partomuan i.\nDungi, ipatandahon ia ma iba nia, bahaso halai namarangka maranggi do. Anso ni baen ia pesongoni ambaen patidahonsa do tu angkang nia bahaso parmanganan natabo, ngada angkon nai jalahan tujae tujulu, tu dolok tu lombang, tai sambal siating dohot sambal tuktuk singkop dohot joring naposo marancimun air pe madung na taboan i.\n“Tinggal man syukurina doma iba tu Nasadai”, ning halak nakayoi mandok tu angkang nia.\nDung binoto ia bahaso halai namarangka maranggi, bulus i haluk ia anggi nia nakayoaan i, roras aek ni mata nia, mangingot oto ni parange nia.\nTaringot tu silitonga namargoar si Pardomuan, ngada tak dao rupona panyakitna dohot si angkaan. Mulo siangkaan manjalahi parmanganan natabo, mulo silitonga on antong manjalahi parmodoman natabo.\nRupona ngada sadia lolot dung marangkat angkang nia maninggalkon huta giot manjalahi parmanganan natabo, i gadis ia muse ma harto bagian nia.\n“Ngada adong be inganan parmodoman nasinok be di luat on”, ning si Pardomuaan mandok tu anggi nia. Marangkat ma ia…i tinggalkon ia ma bona nibulu huta hasorangon, inganan damang dohot dainang majalahi hakayoan. Tinggal ma artina si anggian …..so adong angka be, so adong muse damang dohot dainang ambaen pangolosan.\nSongoni ma antong…marangkat muse ma si Pardomuan na manjalahi parmodoman na tabo on.\nMardapot ari mardapot bulan mardapot taon muse, ngada na unjung dapot honak ni parmodoman. Dapot hotel nasada giot hotel nalain muse, dapot panginapan na sada giot panginapan nalain muse, songoni ma satiop ari. Lolot murmalolot antong tip tip sa titi-tipna muse ma bohal nai oban sian huta i. Ngada ada adong be jamaon, ngada binoto be sanga tudia. Giot mulak tu huta ngada tarbaen, madung lopus hobar bahaso ngada angkan namulak be.\n“Inda nangkan natartagung ila”, ning si partomuan di bagasan roha nia.\nNgada be tarsosalkon…badan doma na mananggung, ate-ate marngot-ngot, mangingot oto ni pamikir. Simanjojak ngada be tarora sanga tujia mangalangka, badan nadangol mangihutkon doma. Halak nalain mangaligisa songon nasenjang, pahae pahulu ngada adong tujuan. Malungun tu angka dohot anggi, tai ngada binoto sanga dijia. Taringot tu damang dohot dainang, tai ngada muse tarbaen mangaligi kuburanna. Mur mahancit nilala ia sidangolan i.\nDisaulak ari tarbongal musema di sia bahaso adong sada halak nakayo, nadenggan roha, nalomo roha, nanayang pangambe. Tubu musema di roha nia giot mangalangka manopot halak nakayoi. “Ngada binoto ampot martarimo do badan nadangol on”, ning ia di bagasan roha nia.\nTarsonggot muse halak nakayoi di haroro ni si Pardomuan i. Bulus binoto ia do bahaso bayo nanijolo nia i, ima angka silitonga nia, harana sarupo butul igungna dalpak godang songonjia igung ni amang nia.\nIsapai halak na kayoi si Pardomuan sanga aha do maksud niharoro niai. “On mabo…damang dohot dainang ambaen pangoloson so adong be, harto so martungko be, angka dohot anggi so binoto be luatna, tinggal badan nadangol on doma paihutkon tu jae dohot tu julu. Tujia ning simanjojak tu sima nilangkahon. Ngada be tarsosalkon oto ni pamikir. Ma hugadis sude harto paninggalan ni damang dohot dainang”, ning ia mandok tu halak nakayoi.\n“Tujia do ni binaen ho hepeng panggadisan ni harto paninggalan ni simatobang mi ?” Ning halak nakayoi muse tu sia. Ngada taralosi ia be, sangkot nilala ia di ola-olai, ngada tarulakkon ia mancaritohonsa. Sip polngit santongkin i. Taringot halak nakayoi anta na piga taon na solpu, di hatiha angkang nia nasilitonga tarsongon namandemes tu sia, harana ngada godang roha nia tu angkang nia nagiot marangkat manjalahi parmodoman na taboi.\n“Oooo ... Jalobu”, ning halak nakayoi mandok tu halak na pature saba nia.\n“Aha de he luai morangku”, ning Jalobu mangalus. I padonok halak nakayoi tu suping ni Jalobu. Mondok-ondok ulu ni Jalobu sonjia burung balom jambi doma nida, manandahon bahaso madung mangarti ia nani maksud ni mora nia i.\nNgada sajia lolot dungi, ni ontang ia ma bayo najongjong tondo di siambirang ni halak nakayoi, anso mangihutkon ia.\nTinggal ma ia dohot Jalobu di bagas nai lambung ni losung bunggar i. Sasadarion karejo nia hum namandungkapi dohot manyisipi goni na matombuk maia. Ngada dope salose sada madung adong muse dungkapon dohot sisipon nalain, songoni ma ari arion. Angke nabolak antong saba ni halak nakayoi, satiop ari manjombur eme, satiop ari muse manduda di losung bunggar i, anta napiga halak muse napadudahon tu si. Simbur doma nida halak na pahae pahulu mamorsan eme dohot mamorsan danon. Anggo ia ba nalaing jugug sajoma karejo nia mandungkapi dohot manyisipi karung dohot goni. Ulang do maradian sotik madung sirik ma mata ni Jalobu paida ida ia. Ra ra doma nida matai naso modom-modom i, angke mulo nida Jalobu marsitundu, roma songgak songgak nia.\nDung tolu ari inda modom-modom…\nI ontang Jalobu ma ia tu sopo si sisahua nadi tonga ni saba, na di ginjang ni Aek Si Capot i. I oban ma karung dohot goni ambaen dungkapaon. Lomos doma ia mangaligi bahatna karung namasuak nagiot dungkapon i.\nI tinggalkon Jalobu sado-sado ia disi. “Ulang naso salose karung dungkapon on, antargan so mangkuling ogung partado kotu luhur”, ning Jalobu tusia. Ngada ba ni alusia ia. Dung kehe do Jalobu maninggalkon ia, so kaluar hobar sian papangan nia. “Tee… do ibabamu Jalobu”, ning ia mandemes, hancitna nilala ia manahan mata nagiot modom i.\nPalan-palan i muloi ia mangarejohonsa. Sian toru ni sopoi tarbege sora ni Aek Si Capot mamircak-mircak, palan-palan marombus-ombus muse angin si alogo, sian bariba batang aek i herek songon na mandelam-delami dohot pabile-bilehon ia, burung ambaroba sian ruap-ruap i ngada marajian-ajian marlogu-logu, burung cion ngada loja muse binige maturepet, sonjia doma binege umak-umak nahamagoan sonduk ni indahan. Tar dua karung dope tarkarejohon ia, mata ngada tartahan be. Mungkor ia situtu. Di hatihai ma ro halak nakayoi dohot Jalobu. Mopeng-openg halak nakayoi mangaligi sinokna angka silitonga nia namodom i. I topuk ia abarai: ”Ngotma”, ning ia tu angka nia i. Tarsonggot ia situtu mangaligi halak nakayoi madung jong-jong di adopan nia, salaho kaluar hobar sian papangan nia, “Alaaaaaa…natabo mada na modom i”\nMekel-ekel muse halak nakayoi paida-idasa, laho mandok: “Angke na tabo an do modom di sopo si sahua i, umpado manjalahi par podoman tujae tujulu manghabiskon harto paninggalan ni simatobang niba”. Dosik taroktot nia pabege-begesa, taringot anta piga taon nasolpu, di hatiha ia giot maninggalkon huta inganan sorang nia.\nDi hatihai ma di solom torus i haluk kaluk halak nakayoi angka nia si Pardomuan salaho i patandahon bahaso ia margorar si Partaonan ima si anggian. Ngangang doma papangan ni si Pardomuan songon dabuan rimbang manangihon nai dok ni halak nakayoi, taringot ia ha otoan nia na madung manghabiskon harto ni amang nia.\nTaringo tu si anggian…Hancit doma nilala ia dung do ni tinggalkon angkang-angkang nia ia. Angke ngada adong be pangoloson, damang dohot dainang so adongbe, angka na dua ngada binoto sanga di jiabe luatna. Muse…bahat hobar-hobar ni halak naso pade tangionon ni suping. Adong namandokon: “Anak te do su de”. Adong muse namandokon: “Mayup harto na bahat i”. Songoni matehe di hutai, sude sala do di halak.\nAmbaen nasongoni mada, ngada tar tangi-tangion si Partaonan. Ngada sadia lolot i gadis ia muse sude harto bagian nia i, i tinggalkon ia huta hasorangan nia. Tai ba ngada songon niat ni angka-angka nia. Ni jalaki ia tano luat natumbur namomo suan-suanan mangolu, artina nipindah kon ia harto nia i tu luat na asing. Antong lolot mur malolot ambaen sobar nia dohot tokunna nia, muse nalobi borgo muse tanganna nia, harto nia murmur martamba sajo. Hakayoan nia lobi lobi bahatna sian harto ni simatobang nia najolo.\n“Songoni ma bisuk nisi anggian i, ima mulo halak na mar akal”, ning ayahanda Amiruddin Lubis (Guru Mirdin), obar pangabisan manutup carito.\nSayur matua bulung halai natolu marangka-maranggi ... !\nCatatan :Cerita ini saya rangkai kembali seperti yang ayahanda Amiruddin Lubis (Guru Mirdin) tuturkan secara bersambung setelah selesai sholat magrib berjamaah dan makan malam bersama kepada kami putra dan putrinya pada masa kanak-kanak di kampung dahulu. Mohon maaf bilamana ada nama-nama yang sama, ini hanyalah rekaan belaka. Dan kepada ayahanda Amiruddin lubis, semoga selalu dalam lindungan-Nya. Ceritamu dan nasihatmu selalu terpatri kuat di dalam dada dan ingatan kami.\nPosted by Edi Nasution at 6:50 AM


Pandita Bagudung – Amani Partogi\n← Tole Endehon\nMolo Naeng Martua Ho →\nPosted on 17 Desember, 2011 by Hendry Lumban Gaol\nDiboto hamu do boasa didok AmanJatikkos Pandita Bagudung?. Tohodo pandita do ibana, pandita ni HKBP, jala martitel Sarjana Theologia. Alai dipartikkian naparpudion, sai Pandita Bagudung do ditanda halak AmanJatikkos on. Aut sura disukkun halak rupani, ise ma pandita muna ninna, molo dialusi, Pandita AmanJatikkos Lumban Gaol, datung piga mamboto. Alai molo Pandita Bagudung?, Oh, na timbo nabolon, bontar-bontar jala todas pamatangna.\nAlai molo didok Pandita Bagudung, ba sude do antong mananda sian na baru sorang sahat tu naung saurmatua. Haru Honda molo apala maradi di topi dalan i di tanda halak. Dang holan i, haru manukna pe ditanda. Eh, ai manuk ni Pandita Bagudung do i.\nRa, Sogo do rohamuna ala hudok Pandita Bagudung. Porlu do patorangon tu hamu, boasa ma AmanJatikkos on gabe dijou halak Pandita Bagudung.\nMasa ma diluat i ‘hama tikus’ manang bagudung hata batak aslina satua. Molo didok hata ni natua-tua, Tu Sanggar Ma Amporik, tu Lubang ma Satua ninna. Namarlapatan asa saluhut na tinompa i mangingani inganan naung ditontuhon namarhuaso i, unang manegai tu suan-suanan ni jolma. Hape anggo sangombas on, nga tung godang satua on pasudahon eme na masak, naboltok, nang nabibi.\nMarsak ma saluhutna pangisi ni hutai. Marragam do dalan dibaen lao mangelele satua, bagudung, tikus on tu lubangna. Sian na di buru, ditimusi, di putas, lan ma na asing sian i dope. Alai, tamba ari, tamba godang do anggo bagudung on di sabai. Lam marsak ma roha ni na saluat i, ai ganup manogot lam bidang do saba i sega, ala naung di harati bagudung.\nDang haru binoto rupani, ise jumolo pasahathon arsak niroha nasida on tu sahalak Pandita na topet adong diluat i. Dungi marhite na patupa partangiangan, diuluhon amanta Pandita on ma ruas i. Dungi lao ma pandita on jumolo tu hauma.\nManogotna i, tompu ma mago sada-sada bagudung on, dang binoto lao manang tudia. Dipaima jolma torop i ma muse sadari, dua ari, tolu ari, sahat tu saminggu, dang adong be bagudung. Littun sude!.\nSian ima gabe didok ma Pandita Bagudung.\n4 thoughts on “Pandita Bagudung”\n19 Desember, 2011 pukul 12:37 pm\t Balas\nna di ancam panditai do ra satuai ate..\ninna rupani : eh.. satua, molo dang lao ho sian luat on mulai sadari on, ikkon hu tangianghon ho asa tu api narokkok molo mate ho..\ngabe akka hitir jala mabiar ma satua i, mambege hata ni panditai\ngabe littun sude….\n23 Maret, 2012 pukul 9:42 pm\t Balas\nmolo godang do namanangiakkon… di bege Tuhani do pangidoan ni bangso i.ai adong do napinillit ni\nTuhani di inganan i,,,ima pandita i.\n25 Maret, 2012 pukul 1:04 am\t Balas\nIdo ra tutu lae bah…hehehehehe\n9 April, 2012 pukul 10:00 pm\t Balas\nna makkatai do panditai ra tu bagudung i ninna unang sai segai hamu asa unang diganggu hamu,ikkon mardame be do hita di portibiion, asa uli jala las roha


Khotbah Minggu : "Ndang Mulak Buti Hatani Debata" -->\nKhotbah Minggu : "Ndang Mulak Buti Hatani Debata"\n(Oleh Pdt. Dr. Robinson Butarbutar)\nGREENBERITA. com - Hamu angka Dongan sahaporseaon,Ari paopathon ma sadarion masa sada hamamasa di portibion na mambahen nunga lobi sajuta rakyat di sada negara margoar Ukraina paisolat, mengungsi, ala dipatupa Presiden ni sada negara na balga, i ma Rusia, serangan invasi tu negara nasida, Ukraina. Manang dia pe sibonsiri dohot sinangkapan ni Russia niuluhon ni Presiden Putin patupa invasi i - manang na mangorui hajojonok/huaso ni NATO/Uni Eropa/Amerika di negara-negara Eropa Timur, asa boi Russia ndang terancam secara keamanan dohot ekonomi, manang laho patuathon Presiden Ukraina ala jonok tu Amerika -, na tangkas panghorhon ni Serangan ni Russia i dohot paraloan ni bangso Ukraina i ma bahat ma jolma, soldadu manang ndang, na hansitan, manaon, agoan hosa, agoan dame, agoan ulaon, agoan bahat.\nTarlumobi di tingkion uju musim ngali, tung marungkil do bahat jolma. Jala molo ndang tibu mansohot porang on, baliksa mangararati, boi ma nang angka bangso na asing dohot manaon.\nSo sidung dope paraloonta pasohot Covid-19 mambahen maol ngolungolu, bahat dope na so dapotan ulaon, nunga migor ro muse porang on.\nDi partingkian na songon i na taadopi nuaeng, angka dongan, di sada parmingguon/minggu di na taongku muse na Jahowa do partanobatoanta, Estomihi, dipanghulingi Debatanta i hita ganup marhite hataNa pinatolhasNa najolo marhite panurirang Jesaya tu bangso Israel na tongon marungkil di habuangan jala na manghirim di hamumulaknasida sian habuangan, tano parhatobanon tu bona pasogitnasida, tano haluaon sian angka musunasida, alai na dung songon i leleng ndang dope marnida tanda na paluaon ni Debata ma nasida, na saut ma sangkapNa tu nasida na hinatahononNa tu ompunasida uju so tarbuang dope marhite angka panurirang andorang so habuangan jala tarlumobi dung tarbuangnasida tong marhite angka panurirangNa di partingkian habuangan.\nNa hinatahonNa i ma ndang salelengna nasida tarbuang. Ndang salelengna nasida tabanon ni bangso Babel, alai boanonNa do nasida mulak tu Bona Pasogitnasida.\nAlai dung songon i lelengnasida tarbuang ndang marna adong dope tanda di hamumulaknasida sian Babel uju i.\nAla ni i gabe moru ma hiras ni rohanasida manghirim mulak. Gariada gabe bahat ma na gabe manghalashon hamiannasida di habuangan i. Tarida do i na di ujungna, di na uju bungka dalan tu hamumulaknasida adong do tong na so olo mulak be.\nSongon na andar di buku ni panurirang Jesaya bindu 55 on, tu sada bangso na tongon moru di panghirimonna tu hasasaut ni hata ni Debata pinatolhasna marhite angka panurirangNa ala nunga songon i lelengna na tarbuang i ma dipatolhas hataNa i na mandok na so jadi mulak boti hataNa tu Debata i sandiri.\nIngkon manjadi manang marparbue do hataNa i.\nDia ma hataNa na ingkon saut i tu nasida?\nDi bagasan bindu 55 on, adong dua na ingkon pamanatonta, i ma na sada jumpangta di ayat andorang so ayat 10, na sadanari di ayat dung ayat 12.\nNapajolo di ayat 7-9 didok songon on, na patuduhon hinaringkot ni hamubaon ni roha ni na tarbuang i.\n"Sai lului hamu ma Jahowa, binsan tarbahen dope jumpang ibana; jou hamu ma ibana, binsan jonok dope ibana. Sai ditadingkon halak parjahat i ma dalanna, jala jolma pargeduk i, angka sangkapna, sai mulak ma ibana tu Jahowa, asa marpangulahi rohana mida ibana; dohot tu Debatanta, ai buas do rohana manalesei."\nAdong pangidoan ndang holan mangalului Jahowa, alai dohot do mangidohon hamubaon ni roha, mangoku dosa asa disalasehon Debata dosana (di ayat 6-7).\nNapaduahon di ayat 12 na dipatogu di ayat 13, i ma na patuduhon hinahibul ni sangkap ni Debata so ingkon marsigantung tu hamumuba ni pardosa i.\nTarsurat songon on: "Ai ingkon di bagasan las ni roha hamu borhat, jala di bagasan hadameon hamu pataruon."\nDua hata: Borhat di bagasan las ni roha jala di bagasan hadameon pataruon ni Debata. I ma Debata na patupahon sangkapNa. Las ni roha dohot hadameon do hata ni Debata nang tu pardosa.\nLaho patuduhon dohot patoguhon i didok ma na dohot so angka dolok nang robean manomunomusan (ayat 12-13):\nParjolo, "Pangiaron ni angka dolok dohot robean soarana marolopolop di jolomuna; Paduahon, "Nasa hau di ladang martopaptopap tangan." Patoluhon, 'Singkat ni tadatada tubu ma sampinur, jala singkat ni latong tubu ma bunga na hushus; i ma bahen barita di goar ni Jahowa, bahen tanda salelenglelengna, na so olo hambar."\nJamitanta sadarion, i ma ndang apala manoarahon na parjolo sinangkin, i ma hinaringkot ni sipatupaon ni pardosa i, i ma pajonok diri tu Debata jala asa marhamubaon, alai manoarahon sangkap ni Debata na tumimbo sian i do - ala ditanda Ibana so hadirion ni hajolmaon na so apala tuk pamasa hamubaon ni roha di/sian dirina -, i ma manaruhon bangsoNa di bagasan las ni roha dohot hadameon, jala laho papos rohanasida disi dibahen do tanda ni angka hau, dolok dohot suansuanan na marlas ni roha di na ditaruhon Debata nasida mulak di bagasan las ni roha dohot hadameon. Ingkon saut do i. Ndang mulak hataNa i tu nasida.\nDi pardalanan ni bangso i saut do i dibahen Debata Jahowa. Mulak do nasida sian Babel tu Juda dibaheb Jahowa\nMansai ringkot do i, i ma hasasaut ni hata ni Jahowa i botoon dohot auhonon ni angka naposoNa sipatarias hataNa i. Ringgas marbarita nauli tu angka naung agoan panghirimon di Debata partano batoanta i, tarlumobi di partingkianta nuaeng uju masa hamaolon na so taradopi hita isara porang, pandemi, hinaotik ni ulaon sialana, dohot marragam na ingkon taadopi.\nLaho patangkashon i dipangke ma tudostudos na so mulak udan dohot ombun so jolo mampanghorhon jo tu tano inganan hatutuat ni udan nang ombun i, mambahen marparbue suansuanan i.\nNian ndang migor di ari di na dihatahon Debata hataNa i migar saut/masa hataNa i tu bangsoNa i.\nAla ni i do umbahen na tung ampit i gabe jamita tu hita na mangongku na Debata Jahowa do partanobatoanta, ala sangkapna na uli manaruhon mulak na tarbuang di bagasan las ni roha dohot hadameon i do hataNa tu hita jolma, tu hita bangsoNa di portibion, nang tu hita ruas nang pangula ni huria di Huria Kristen Batak Protestan.\nPangarimangrinangionta boi do na mangihut on:\nParjolo, ala mamangke tingki do hasasaut ni hataNa i, ringkot do hita benget jala marpos ni roha molo so migor taida hasasaut ni hataNa i.\nGariada nuaeng tu rakyat Ukraina ingkon mengungsi/paisolatnasida ala ni porang. Hita pe di ganup pardalanan ni ngolunta, ringkot do hita manghaposi Ibana na mamboat mulak hita di bagasan las ni roha sian angka hamaolon ni ngolu na taadopi. Marragam do hamaolon ni ngolunta be marsadasada, di angka gulmit ni pardalanan ni ngolunta i.\nDenggan ma taida angka parungkilon dohot perjuangan ni dirinta, donganta, ruasta nang partohonanta mangulahon ulaonnasida dohot mandungdung sintasintanasida. Disi ma taamenhon hataNa i.\nPaduahon, marhite angka naposoNa do dipaandar Debata Jahowa sangkap nauliNa manaruhon angka na tarbuang di tingkion tu na denggan sinangkapan ni Debata.\nMansai arga do di Jahowa angka naposoNa i patolhashon hataNa i. Ala songon i do hape pardalan dohot hasasaut ni hataNa i ingkon tangkas ma angka sipatolhas hataNa umboto dia do hataNa i marhite hataNa di Bibelta i tu hita dohot angka donganta na mangolu di tingki on. Ingkon tangkas dia hataNa i, na so mulak botinon i, alai na marhasahatan dohot marparbue i.\nPatoluhon, ingkon hinsa jala hiras ma angka sipasahat hataNa i pasathonsa, jala ingkon pos rohaNa na mangula do hata ni Debata pinatolhasNa.\nMargogo ma hita, Amen\n(Penulis melayani di Pearaja sebagai Ephorus HKBP)


Haromunthe di Adopan ni Punguan PARNA | HAROMUNTHE\noleh Alap Haro · March 10, 2016\nDinasahali dibereng ibana do sada pidong tung mansai uli warna ni habong na, jala laos diultop ibana do pidongi, alai dang hona, jala laos habang do pidongi. Alani lomo ni rohana mamereng pidongi laos di ihutton ibana didia muse songgop pidongi. Dung jonok ibana tu parsonggopan ni pidong i diultop ibana muse, alai tong dang hona jala laos habang muse. Dina mangihutton pidongi ibana, gabe sahat do ibana tu sada huta, ima huta Negeri Tamba saonari. Di huta Negeri Tamba dibereng ibana ma sada boru-boru, martonun di bona ni unte puraga, jala laos godang do boras ni unte i naung malamun.\nAlani i sir do rohani Oppu Jelak Maribur naing mangallang unte, laos dipangido ibana tu boru-boru i. Dung dipangido ibana tu boru-boru i dipaloas do ibana didok,: Jakkit hamu ma ito molo sir do rohamu naing mangallang unte i. Dung dipaloas boru-boru i dijangkit Jelak Maribur ma unte i jala laos diallang do unte di ginjang tingki na manjangkit i. Dungi manaili ma boru-boru i dompak ginjang. Diberengma Jelak Maribur manggallang unte puraga. Alani i rodo ijur ni boru-boru i naing mangallang unte i, laos didok: “ia dobuhon hamu ma di au sada unte i, ai gabe laos ro do ijurhu dung hebereng hamu mangallang unte i”. Dialusi Jelak Maribur do pangidoan ni boru-boru i didok: “Tarehon hamu ma ulos muna i asa hudabuhon”. Di nanidabuhon ni Jelak Maribur unte i, alani borat ni unte gabe laos bukka jala russur do ulos pinakke ni boru-boru i, gabe maila do boru-boru i laos lao maringkat tu jabu.\nAlai anggo Jelak Maribur tung mansai lomo do rahana mamereng boru-boru i. Dilului Jelak Maribur do dalan boha asa boi boru-boru i gabe parsonduk bolonna,pola do marsahit boru-boru i dibahen asa adong dalanna laho mangubati. Di na mangubati sahit ni boru-boru i laos tubu do holong di nasida, jala martunas do siubeon ni boru-boru i, I ma nagabe oppu boru namamopar hami, boru ni Tamba Lumban Tonga-tonga.\nDung diboto Raja Tamba Lumban Tonga-tonga naung martunas siubeon ni boruna, dijou ma angka hahanggina naloho manungkun Oppu Jelak Maribur. Disungkun hahanggina ma Oppu Jelak maribur manang na sian dia do harorona. Disungkun-sungkun ni Raja Tamba Tua, dialusi Jelak Maribur do na ro sian Tongging do Ibana jala anak ni Munte Tua. Dung dialusi Jelak Maribur, ditimbangi Raja Tamba Tua do alusni oppu Jelak Maaribur jala di dok : “Naso adat, naso uhum do hape pangalaho ni Jelak Maribur, namariboto do hape nasida. Ikkon siseaton do ibana, situtungon tu api, sinongnongon tu tao”.\nSongon na sinurat ni amanta @Haro Alap, alumnus Fakultas Teknik USU Medan.\nTulisan berikutnya Genealogi Batak Toba: Tugas yang Belum Selesai\nTulisan sebelumnya Unang Tortori Na So Gondangmu


HAMPUNG TOGI - LUMOJA DO INA I TUNG PE DI JABU ? - PALAMBOKPUSUPUSU\nHome » TORSA » HAMPUNG TOGI - LUMOJA DO INA I TUNG PE DI JABU ?\n24 August 2017 TORSA Edit\nDung sidung dijeksi Bidan i si Kartini dohot Inong ni si Togi jala dilehon muse ubat pel tu nasida na dua, tung disangahon Bidan i do mandok hatana tu si Togi di emper jabu i.\n“Pardaging na retes do Inantami Togi, uraura do i marsahit tarlumobi molo so sa langkana songon saonari. Ia angkupi ibana unang holan ibana gopala mulaulaon di jabu. Idama nunga magale hu dagingna tung pe huida ganup ari ibana minum susu. Alai songon i do huroha bangko ni si Kartini molo mardenggan pamatang, gabe hurang langkuna mangan. Alai adong muse halobianna ndang sai mutautai ibana molo mangae. Jadi songon i ma bangkona, dang boi maloja hu ibana saleleng mardenggan pamatang” ninna Bidan i.\nDang boi dialusi si Togi mardomu ala maila ibana tu Bidan i pola songon i marsahit niolina ala malojahu mulaulaon di jabu. Tungki do si Togi hohom songon gansip ni odothon.\n“Ingot ma i da Ito, asa hipashipas niolimi ingkon angkupanmu do ibana di jabu, unang paloas holan ibana karejo. Muse nda patutna do pe nian si Kartini dope moingoing ala on do pe uranganna? Jala ingot bajar dope Inantami marrumatangga hamu, so tung gabe bait dia binoanna i?” ninna Bidan i muse songon na mangondam si Togi.\nMamungka sian i ma diantusi si Togi loja ni Inantana i tung pe holan di jabu. Ai pola tahe sahat tu toluari si Kartini lalap sai peak di podomanna ala gale ni pamatangna. Domu ma muse Inongna na dohot hurang sehat gabe ingkon si Togi ma paias pangkean naung diengge di sumur nasida i. Ibana muse ma mardahan, manjaga tigatiga pupukna di hambirang ni jabu nasida i.\nDiae si Togi ma tahe hansitna dohot lojana songon ni ae ni si Kartini. Ai hira so olo do diida ibana sae ulaon di jabu. Nunga sidung mardahan indahan, ingkau dohot lompan, ingkon mamuri pinggan dope, paias jabu, manattapi abit dung I manjaga tigatiga muse.\nBotari lam godang ma ro panuhor tigatigana, hape ingkon mamuri piring dope ibana, paias jabu muse, mandaik abit sian herean jala ingkon lompitanna muse, asing muse dope paias alaman ibana botari dung sidung ibana mardahan. Ee, ingkon tutuponna muse kios partigatigaanna i, dung i padirionna muse parsulusuluan ni horbona di pudi. Tagan so mardaop podu dung sidung ibana martapian ingkon ulakhononna muse ma paias jabu ala nunga songon na risi didege ibana lante ni jabu i.\nDung i ma gabe maruba si Togi, dang olo be pasombu si Kartini sasadasa mulaulaon di jabu atik pe nunga hipas jala nunga boi mulaulaon niolina i. Dang maila be si Togi tung pe tarbereng jolma I ibana sipata paias jabu manang mangherehon abit tu sangkotan di siamun ni jabuna i.\n‘Na martua do hape hami dang manigor manjae, ai aut manigor manjae dang adong be Inongku na boi mangangkupi si Kartini ia tung pe holan paias jabu, mandaik abit sian herean, manutung parsulusuluan ni horbo, paias alaman dohot hundul manjaga tigatiga di kios. Olo hian ma hape humatop marsingkor ibana mananonton lojana ai so olo ibana mangholsohon na maloja hu ibana mulaulaon tu ahu’ ninna roha ni si Togi.\nSi Kartini pe sipata nunga boi moing-oing ibana molo dung simpul nasida marsipanganon bornginna i ala nunga olo si Togi mandasdas inantana i asa humatop mangulon.\n“Pasombu ma disi, ahu pe paias meja i dohot mamuri piring borngin hon asa huhut huhodohon pangalompaan ni tes” ninna si Togi mangabit jotjot niolina i asa unang maloja hu, jala asa boi nian mangulon humatop.\nGariada manogotna tibu olo nunga jumotjot si Togi humatop dungo huhut manggorgori aek asa boi ibana mambahen kopi inumonna dohot amongna huhut mambahen susu di si Kartini. Hira dang hea be si Kartini dipaloas si Togi manogotna I sasadasa mangulahon ulaonna hian dung na marsahit I si Kartini.\n“Boha, nda nunga diae ho somantak lojana tung pe holan na di jabu?. Baliksa ma haduan nunga adong anakmu manang piga halak. Huuhhh, mardahan, paias abit, paias jabu, paridihon, manganturen susuna, bubur, asing dope na tangis, marbadai, dohot muse ingkon sipata paiasonmu kotoranna. Miok ma tahe molo dung adong pigapiga ianakhon” ninna Ompu Pangadean boru tu si Togi.\nHohom do si Togi, holan engkel supingna do dipaherbang mambege hata ni Inongna i.\n“Idama ne I nuaeng parumaen nunga manigor hatop mokmok muse dung so malojahu be ibana na parpudion. Boha hianma nian sian mulai denggang pamatangna pintor dihabit ho parumaen d alas ma rohana?. On gabe ho do antong moing-oing tu parumaen hape nunga matua ho dao tumua sian ibana, nda pantasna ingkon si Kartini do nian moing-oing tu ho ala bajar dope ibana. Alai nunga ma i naung salpu i, hot ma urupi sipata parumaen di jabu asa bulus nang rohana mangurus dagingna dohot mangharingkothon na binoanna i” ninna Ompu Pangadean boru manguduti hatana tu si Togi.\n“Inong boha do huroha naujui tingki imbaru sohot tu Among, moing-oing do ho tu Among? Manang moing-oing tu simatuam” ninna si Togi.\n“Boha do bahenon moing-oing. Ai amongmu do siangkangan, onom tinodohonna jala tading di jabu do i sude. Hatop do hami manjae na ujui dibahen ompung na hinan asa unang gabe tubu partuktuhan tu angka amangudam dohot namborum. Boha ma nunga dua pajanggaljangal dolidoli Amongudam dohot sada na marbaju Namborum par Kisaran” ninna Ompu Pangadean manatap dao manang dompak dia marningot uju imbaru marhasohotan ibana dohot Ompu Pangadean doli.\nTompu ro si Kartini manjonok tu nasida, dipahundul si Kartini di siamun ni simatuana i huhut sai maniop siubeonna, ala songon na mulai olo pesepese di siubeonna i humusor nanget.\n“Dang mahua nian dihilala ho?” ninna simatuana i mangadu roha ni si Kartini.\n“Daong Inong” alus ni si Kartini huhut maniop tangan ni simatuana i.\n“Tabo ma da hamu ala manigor manjae, dang gabe lalap di jabu ni Ompung” ninna si Togi manorushon sungkunsungkuna tu Inongna i.\n“Ehehe, dang sanga hutatap na tabo Itonan ala dang sorang dope haham Amani Pangadean nunga pintor marujung ngolu Ompungmu boru ala marsahit, jala dang sadia leleng muse mangoli ma Ompungmu doli marpanoroni. Ima bonsir ni singkam mabarbar parsorionku songon parumaen siangkangan” ninna Ompu Pangadean boru tompu lungun rohana marningot porsuk ni aena uju i.